Оқ бино оқшомлари (филм ҳақида суҳбат) – nurullohuz.com\n«Ўзбекфилм» киностудиясининг “Дебют” ижодий уюшмасида таниқли оператор, Ўзбекистон ССРда хизмат кўрсатган санъат арбоби, Ҳамза мукофоти лауреати Ҳотам Файзиев илк бор “Оқ бино оқшомлари” номли қисқа метражли филмни режиссёр сифатида суратга олди. Ушбу киноасар ёш қаламкаш Нурулло Отахоновнинг шу номли ҳикояси асосида яратилган бўлиб, унинг сценарийсини ҳам ҳикоя авторининг ўзи ёзган. Қуйида мухбиримизнинг ана шу филм режиссори билан қилган суҳбатини эътиборингизга ҳавола этамиз.\nРежиссёр Ҳотам Файзиев билан суҳбатлашишдан аввал у киши эдабиётимизни, айниқса ёшлар ижодини жуда яхши кузатиб борар экан, шунинг учун ҳам Нурулло Отахоновнинг «Оқ бино окшомлари» номли ҳикояси асосида филм яратибди деган фикрга келдим. Чунки бу асар кейинги йилларда ёзилган ҳикояларнинг энг саралари қаторидан ўрин олади, менимча.\nҲотам ака тўғрисидаги фикрим тўғри чиқди. Суҳбатимиз билан танишиш жараёнида бунга ўзингиз ҳам иқрор бўласиз.\n– Ҳотам ака, нима учун сизда айнан Нурулло Отахоновнинг «Оқ бино оқшомларн» номли ҳикояси асосида филм яратиш нияти пайдо бўлди? Ёки бирор киши шу асарни тавсия қилдими?\n– Ижозатингиз билан аввал иккинчи саволингизга жавоб бераман. Менга ҳеч ким шу ҳикоя асосида филм суратга олсангиз, деб таклиф ҳам, тавсия ҳам қилган эмас. Мен ўзим бадиий адабиётни жуда яхши кўраман. Вақтим бўлди дегунча китоб ўқийман. Бир куни қўлимга мана шу ҳикоя тушиб қолди. Ўқиб кўрдим, менга жуда ёқди. Унда ўзбек халқининг ҳаёти билан бир қаторда ҳар бир қаҳрамоннинг ички дунёси равон тилда очиб берилган. Очиғини айтишим керак, мен адабиётчи эмасман, асарни батафсил таҳлил қилсам, аммо ҳикоя жуда ёқди ва қани энди иложи бўлса шу асар асосида кинофилм яратсам, деган хаёлга келдим.\nТасодифни қарангки, кунларнинг бирида «Дебют» ижодий уюшмасининг раҳбари Фирдавс Зайнутдинов билан учрашиб қолдик. Шунда Фирдавс менга, Ҳотам ака, бир вақтлар режиссёр сифатида филм яратмоқчи эдингиз, бизнинг уюшмада бир ҳаракат қилиб кўрмайсизми, деб қолди.\nТўғриси аввалига рози бўлмадим. Чунки кўп йиллардан буён бирор филмни режиссёр сифатида суратга олиш ниятимдан қайтмаган бўлсам-да, нима учундир билмадим, баъзи раҳбарлар рухсат беришмаган. Шунинг учун бўлса керак режиссёрликка бўлган қизиқишим анча сусайганди.\nБироқ кейинчалик Фирдавснинг таклифига рози бўлдим. Агар иложи бўлса, шу «Оқ бино оқшомлари» ҳикояси асосида қисқа метражли бадиий филм суратга олиб ўз кучимни синаб кўрмоқчи бўлдим.\nРухсат бўлгандан сўнг ҳикоя автори Нурулло Отахоновни қидиришга тушдим. Қизиғи шундаки, у билан ҳали таниш эмас эдим. Қисқаси Нуруллони топдим, унга сценарий ёзиб беришни таклиф қилдим. Шундан сўнг аста-секин ишларимиз юришиб кетди.\nГарчанд бадиий кинодаги илк ишим мана шу «Оқ бино оқшомлари» бўлсада, Ўзбекистон илмий-оммабоп ва ҳужжатли филмлар студиясида «Навоий шаҳри», «Чотқол қўриқхонаси» каби бешта кинолентага режиссёрлик қилганман. Ўрни бўлса, ўшанда менга ёрдам қўлини чўзган таниқли киноарбобимиз Малик Қаюмовга ўз миннатдорчилигимни яна бир бор журнал орқали изҳор этсам…\n– Демак оз бўлса-да, режиссёрликда тажрибангиз бор экан-да?\n– Ҳа, албатта. Аммо ҳужжатли кино билан бадиий кинода бир-бирига нисбатан фарқ бор. Чунки бадиий кино ўз номи билан бадиий. Демак, шундай экан, ҳар бир автор томошабин дидига мос асар яратишга ҳаракат қилади. Бунинг учун албатта ижодкор халқнинг ичида бўлиб, кишиларнинг дардлари-ю қувончларидан хабардор бўлиши ва ўз асарида ана шу дарду аламлар ҳақида гапириши керак. Шундагина бадиий асар ҳаётий бўлади.\n– Ҳотам ака, энди бевосита янги бадиий филмингиз ҳақида, унда қатнашган актёрлар ҳақида тўхталсангиз.\n– Нима десам экан, филмимизда ўша ҳикоядаги Ҳафиза, Авазбек ва Шарифжонлар асосий қаҳрамонлардир.\nАвазбек ҳам, Шарифжон ҳам Ҳафизани ёқтириб қолади. Тақдир тақозоси билан Шарифжон ва Ҳафизаларнинг тўйи бўлади, улар бир-бирлари билан жуда иноқ яшайдилар.\nАммо Авазбекчи? У ҳам Ҳафизани яхши кўрарди-ку? Гарчи бошқа қизга уйланган бўлса-да, Авазбек Ҳафизани тинч қўймасдан даладаги ўзининг ишхонаси, яъни мироблар учун қурилган «Оқ бино»га кечаси келишини таклиф қила бошлайди…\nАсар воқеаларининг ривожланиши Ҳафизанинг «Оқ бино”га келишидан бошланади.\nМенимча асар воқеаларининг ҳаммасини айтиб беришимнинг ҳожати бўлмаса керак, чунки азиз ўқувчилар Нуруллонинг ҳикоясини ўқишган, филмимизда эса ҳикояни деярли ўзгаришсиз экранлаштирганмиз. Кинолента қандай бўлганлигини баҳолаш томошабинларга ҳавола.\nАктёрлар ҳақида тўхталадиган бўлсак, уларнинг деярли ҳаммаси кинода биринчи маротаба роль ижро этишди, лекин шундай бўлса-да Лола Сайдалиева (Ҳафиза), Беҳзод Муҳаммадкаримов (Авазбек), Фотиҳ Жалолов (Шарифжон), Мунаввар Абдуллаева (Ҳафизанинг онаси) ва бошқалар топширилган вазифани яхши бажаришди деб ишонч билан айта оламан.\nШуни қўшимча қилмоқчиманки, филмимизда таниқли хонанда Шерали Жўраевнинг дилрабо қўшиқлари ўз ўрнини топган.\n– Суратга олиш жараёнида қийинчиликлар бўлдими! Қаерда суратга олинди филм?\n– Ижодий коллективимиз жуда аҳил, иноқ ва ҳамфикрлик билан ишлади. Бир биримизга керак вақтда ёрдам ва маслаҳатимизни аямадик, шунинг учун бўлса керак, эсда қоларли жиддий қийинчилик бўлмади. Қисқаси филмимиз ижодкорларининг фикри бир жойдан чиқди. Бу албатта қувонарлидир.\nЭнди картинанинг қаерда суратга олингани ҳақида тўхталадиган бўлсак, биз кўпгина қишлоқларни бориб кўрдик ва Фарғона область Ўзбекистон районидаги Ойимча қақир номли қишлоқни маъқул топдик. Адашмаган эканмиз, негаки қишлоқ аҳли ўша ернинг табиати, кўркига мос ажойиб кишилар экан. Мен бунга ўша ерда ишлаш жараёнида амин бўлдим. Умуман халқимиз билан биз чексиз фахрлансак бўлади. Жуда ҳам одамохун, меҳмондўст, танти халқимиз бор. Мен шу халқ фарзанди эканим билан фархланаман. Қилаётган ишларим халқимга ёқса, ўзимни чексиз бахтиёр ҳисоблайман.\n– Ҳотам ака, гапларингиздан шундай хулосага келдимки, картинани биргаликда суратга олган ижодий коллективдан беҳад розисиз, хурсандсиз. Айтинг-чи яна биргаликда филм яратиш ниятингиз борми?\n– Ижодий группамиз, айтайлик, оператор Ҳамидулла Ҳасанов, рассом Қаҳрамон Нуриддинов ва бошқа ҳамма-ҳаммасидан мен билан шунчалик иноқликда ишлагани учун юқорида айтганимдек чексиз миннатдорман. Агар бизга яна бирор нарса топширилса, бошқалар ҳам рози бўлишса, ҳеч иккиланмасдан ишга киришишга тайёрман.\n– Шу асарни ўзини ҳам кенгайтириб тўла метражли филм қилиш мумкинми?\n– Албатта, чунки бунга асос ҳикоя бор. Шунинг ўзи етарли менимча.\n– Ҳозир нима иш билан бандсиз?\n– Шу кунларда режиссёр Ҳожи Аҳмарнинг «Уран планетасининг йўлдоши» номли янги фантастик филмида ишламоқдаман. Кейинги ишларимизни ҳаётнинг ўзи кўрсатади.\n– Суҳбатингиз учун журналхонлар номидан сизга катта раҳмат! Келгуси ишларингизда омадлар тилаймиз.\nАгар рухсат берсангиз филмингизга асос бўлган ҳикоянинг сўнгги сатрларидан бир парчани эътиборингизга ҳавола этсам…\n…Бешикда Муҳаббат биғиллаб йиғлай бошлади.\nҲафиза ортига қайтмади. Чорвоқ эшикни очиб, далага чиқди. Эшик тарақлаб ёпилди.\nДалада шамол ҳовлидагидан ҳам кучли эди: буралиб-буралиб, чийиллаб-чийиллаб, Ҳафизани аллақаёқларга сургалаб кетаверди.\nЗим-зиё тунда тўрт тараф поёнсиз кетган йўлдек эди: Ҳафиза сочлари тўзғиб, кўйлаклари пирпираб, боши оққан томонга кетаверди.\nГувиллаган шамол тинимсиз йиғлайверди, Ҳафиза ўзини шамолнинг эркига бериб кетаверди. Энди унинг бўм-бўш бошида Авазбекдан эшитган ҳақоратли сўзи ҳамда боягина қилган дил иқрори билан бирга бешикда чирқиллаб қолган Муҳаббатининг йиғиси ҳам қўшилишиб ғувиллар эди.\nШамол эса, бу кўҳна дунёни зир-зир титратиб, биғиллаб-биғиллаб, сўкиниб-сўкиниб йиғлайверди…\nСуҳбатни Раҳматилло БЕРДИЕВ олиб борди\n1988 йил, 11-сон\nҲафиза – Лола Сайдалиева\nШарифжон – Фотиҳ Жалолов\nАвазбек Беҳзод Муҳаммадкаримов.\nҲафизанинг онаси – Мунаввар Абдуллаева.


27 феврал 2020, Тошкент вақти: 01:36\nШайх Муҳаммад Содиқ Муҳаммад Юсуф ўз китобларига тақиқ қўйилганига оид хабарларни инкор қилди.\n8 декабр куни айрим Интернетда, жумладан Harakat.net сайтида Муҳаммад Содиқ Муҳаммад Юсуф асарларининг чоп этилишига тақиқ қўйилгани ҳақида хабар пайдо бўлди.\nУшбу хабардан иқтибос келтирсак: “Мовароуннаҳр” нашриёти ходими қарийб бир ойдан бери уламонинг асарлари чоп этилиши тўхтатилганини айтди. Диний адабиётларни чоп этиш ҳуқуқига эга бўлган мазкур ягона нашриёт вакили бу ҳақдаги кўрсатма Вазирлар Маҳкамаси ҳузуридаги Дин ишлари қўмитаси томонидан берилганини таъкидлади”\nХабарда шайх ҳазратларининг китоблари чоп этилиши кейинги бир ой мобайнида тўхтатилгани ҳам айтилади.\nБиз ушбу хабарга ойдинлик киритиш мақсадида Ўзбекистон Диний ишлар қўмитасига мурожаат қилдик. Мазкур қўмита ходими бу хабарни тасдиқламади, аммо инкор ҳам қилмаган ҳолда бундай деди:\n- Озодлик радиоси бўлса, бизлар телефон орқали интервью бермаймиз. Қизиқтирган саволинглар бўлса, бизларнинг ишхонага келиб, қўмитага мурожаат қилишинглар мумкин, деди Ўзбекистон Диний ишлар қўмитаси ходими.\n“Мовароуннаҳр” нашриёти ходими эса Муҳаммад Содиқ Муҳаммад Юсуфнинг асарлари чоп этилишига тақиқ қўйилганидан бехабарлигини айтди.\n- Бу ҳақда бизнинг хабаримиз йўқ. Биз ҳам ўрганамиз буни, лекин ҳали бунақа нарсадан бизнинг хабаримиз йўқ. Унақа гап йўқку. Мана бемалол китоблари сотилаяпти. Ҳамма жойда бемалол китоблари. Бизда бунақа хабар йўқ. Агар асосли бўлганда, биринчи нашриëт эшитарди, деди “Мовароуннаҳр” нашриёти ходими.\nШайх Муҳаммад Содиқ Муҳаммад Юсуфнинг ўзи ҳам Озодлик билан суҳбатда унинг китобларига тақиқ қўйилгани ҳақидаги хабарни инкор қилиб, унинг китоблари бемалол чоп қилинаётганини билдирди.\n- Йўқ, менинг асарларим чоп этилаяпти. Эрта-индин яна чиқади. Қолганлари ҳозир босмахонада. Унақа гап йўқ. Маън этилган деган гап йўқ. Ҳозир мисол учун “Ҳадис ва ҳаëт”нинг 29чиси, кеча болалар келиб хабар берди, нимаси чоп бўлаяпти, муқоваси бошланади. Яна бир китобимиз бор. Уни эртага чоп қилишни бошлайди. Индинга яна биттаси тушади деб кеча ўзимнинг болаларим хабар бериб кетди.\nШайх ҳазратлари китоблари мунтазам чоп этилаётганини айтаётган бўлса-да, мамлакатнинг айрим ҳудудларида унинг китоблари сийраклашиб қолгани ҳақида хабарлар бор.\nТошкентдаги Чорсу бозорида савдо қиладиган Жаҳонгир Шосалимов ҳам кейинги пайтда Чорсу бозоридаги диний китоблар расталарида Муҳаммад Содиқ Муҳаммад Юсуфнинг китоблари кўринмай қолганини айтади.\n- Айтишаяптики, у кишининг китобларига қандайдир кўринмас тақиқ ҳам бор бўлиб, шунинг учун савдода китоблари камайиб қолган. Балки у кишининг китобларига халқ орасида қизиқиш кўпайгани учун шунақа қилишаётгандир, дейди Жаҳонгир Шосалимов\nТошкентда яшовчи бошқа бир манба ҳам кейинги пайтда шайх ҳазратлари китобларининг дўконларга келиши камайганини айтади.\n- Энди албатта мен бир оддий китобхон сифатида, Муҳаммад Содиқ Муҳаммад Юсуф китобларининг мухлиси сифатида жуда кўп китоб дўконларига кирдим. Айниқса диний китоблар сотадиган дўконларга. Кутубхона ходимлари, ўша дўкондорларнинг айтиши бўйича, бир ойдан бери у одамнинг асарларининг келиши тўхтаб қолган. Диний нашриëтларда ишлайдиган ходимлар, журналистларнинг гапларига кўра, бир ойдан бери у одамнинг китобларининг чиқиши, масалан расман тақиқланмаган, лекин кўрсатма берилганки, у одамнинг китобларининг чоп этилиши тўхтаб турибди. Шайхнинг китобларига талаб ҳам катта. Бу одам шариат пешволарининг айримларига қарши чиққани учун қизиқиш катта. Бу одамнинг китоблари ҳаëтий кўпчилиги. Бу одамнинг китобларига омманинг эътибори катта бўлганлиги учунми ëки бўлмаса ортиқча қизиқишлар кўпайиб кетганлиги учунми вақтинчалик тақиқ бўлган бўлиши мумкин. Маълум даражада танаффус қилиш учун бўлган бўлиши мумкин, дейди тошкентлик манба.\nМаълум муддат аввал фарғоналик бир суҳбатдош ҳам, Муҳаммад Содиқ Муҳаммад Юсуф ҳазратларининг китоблари Фарғона водийсидаги расталарда кўринмай қолгани ҳақида гапирганди.\nШайх Муҳаммад Содиқ Муҳаммад Юсуф 1989 йилда Ўрта Осиё ва Қозоғистон мусулмонлари Диний идораси муфтийси лавозимига тайинланган. СССР тарқалганидан кейин эса, у мустақил Ўзбекистоннинг биринчи муфтийси бўлган.\nФарғона.ру агентлигининг ёзишича: “Халқ орасида шайхнинг юксак обрўси Ўзбекистон Президенти Ислом Каримовга ёқмади ва 1993 йилда у киши Саудия Арабистонга ҳижрат қилдилар. Бироқ 1999 йилда Тошкентда амалга оширилган терактлардан сўнг президент муфтийнинг обрўсидан фойдаланмоқчи бўлиб, унга ватанга қайтишни таклиф этди. Шундан бери хавфсизлик кафолатини олган Муҳаммад Содиқ Муҳаммад Юсуф Ўзбекистонда яшаб келмоқда.”\nСўнгги йилларда Шайх Муҳаммад Содиқ Муҳаммад Юсуфнинг диний мавзудаги ўнлаб китоблари нашр этилган ва у омма томонидан кенг қизиқиш билан кутиб олинаяпти.\nМаълум бўлишича, шу кунларда Муҳаммад Содиқ Муҳаммад Юсуфнинг китоблари камайгани боис унинг сотувдаги китоблари нархи кескин ошиб кетгани кузатилаяпти.\nТошкент шаҳрида Муҳаммад Содиқ Муҳаммад Юсуфнинг 8 жилддан иборат “Тафсири Ҳилол” (Қуръони Карим тафсири) асари чакана савдода 600 минг сўм (250 АҚШ доллари атрофида) сотилаётгани айтилмоқда.


Ўзбекистоннинг Qanot Sharq Airlines хусусий авиакомпанияси Air Lease Corporation компаниясидан 2та Airbus А320-200 самолётини узоқ муддатга ижарага олди.\nАҚШнинг Air Lease Corporation компанияси Ўзбекистоннинг Qanot Sharq Airlines хусусий авиакомпаниясига 2та Airbus А320-200 самолётларини ижарага берганини маълум қилди.\nКомпания расмий сайтида хабар берилишича, самолётларни 2021 йилнинг март ойида етказиб бериш режалаштирилган.\n«Биз Qanot Sharq Airlines ижроия жамоаси билан яқиндан ҳамкорлик қилдик ва дастлабки иккита самолётни ижарага бериш орқали биринчи ўзбек стартап авиакомпаниясини ишга туширишда иштирок этишдан жуда хурсандмиз», деб таъкидлаган Air Lease Corporation компаниясининг маркетинг бўйича вице-президенти.\nQanot Sharq Airlines ҳудудий аэропортлардан Истанбул, Анқара (Туркия), Дубай (БАА), Жидда, Мадина (Саудия Арабистон), Москва, Санкт-Петербург (Россия Федерацияси) ва Олма-ота (Қозоғистон) йўналишларида авиақатновларни амалга оширади.\nКомпания 1998 йилда рўйхатга олинган ҳамда юк ва йўловчи авиаташувларига ихтисослашган. 2003 йилдан 2012 йилгача компания «Ўзбекистон ҳаво йўллари»дан Ил-76 самолётларини ижарага олган ва Ўзбекистондаги биринчи хусусий авиакомпания ўлароқ ўз чартер рейсларини амалга оширган. Компания 150 мингдан ортиқ йўловчи ташиган. Барча Ил-76 самолётлари Ўзбекистон Мудофаа вазирлигига ўтказилгач, компаниянинг эксплуатантлик сертификати тўхтатилган.\nРоссия матбуотида Qanot Sharq «Гражданские самолети Сухого» компанияси билан учта Sukhoi Superjet 100 самолёти етказиб бериш бўйича шартнома тузгани ҳақида хабарлар пайдо бўлди. Бу хабарларни копмания раҳбари рад этиб, шунчаки қизиқиш бўлгани, ҳеч қандай шарнома ва битимлар тузилмаганини айтганди.


БИЛИМ ҚАЙДА БҒЛСА БУЮКЛИК ШУНДА » Жиззах ҳақиқати газетаси расмий сайти\nЖиззах ҳақиқати газетаси » Сиёсат » БИЛИМ ҚАЙДА БҒЛСА БУЮКЛИК ШУНДА\nИлм буюклик келтиради. Илмнинг инсон камолоти, жамият тараққиёти, дунё бардавомлигидаги ўрни беқиёс. Бу бобокалонимиз Юсуф Хос Ҳожибнинг "Қутадғу билиг" асарида ҳам алоҳида қайд этилган. Буюк алломалар ҳақида ҳайрат ила сўз юритилганда, бугунги ёшлар орасида ҳам ана шундай истеъдод соҳиблари камолга етаётганидан фахрланамиз.\nҲамшаҳримиз Шуҳрат Ҳақбердиевни ана шундай ёшлар сирасига қўшиш мумкин. Жиззах политехника институти "Кимё" кафедраси мудири вазифасида фаолият кўрсатаётган Шуҳрат Ҳақбердиев яқинда "Ноорганик кимё" ва "Биоорганик кимё" ихтисосликлари бўйича "Госсипол ҳосилаларининг турли комплексларини олиш ва биологик фаолликларини ўрганиш" мавзусида кимё фанлари бўйича фалсафа доктори (PhD) диссертациясини ёқлади.\n—Фармацевтика соҳаси жадал ривожланиб бораётган айни замондаўсимликлар таркибидан биологик фаол моддаларни ажратиб олиш муҳим аҳамиятга эга, — дейди тажрибали олим. — Чунки зарарли таъсири бўлмаган дори воситаларини яратишга бўлган эҳтиёж ортиб бормоқда. Бу табиий бирикмаларни кимёвий модификация қилиш, комплекс ҳосил қилувчи бирикмалар ёрдамида кам дозали, сувда эрувчан ва кенг терапевтик таъсирга эга препаратларни яратиш баробарида уларнинг янги технологияларини ишлаб чиқишни тақозо этаётир. Устозларимнинг беминнат кўмаги билан ана шу муаммонинг ечимини топишга муваффақ бўлдим.\nБугунги кунда, Президентимизнинг оталарча ғамхўрлиги натижасида юртимизда ёшлар тарбиясига ҳар томонлама эътибор берилаётир. Келажагимиз эгалари учун барча қулайликлар яратилиб, китобхонлик оммалаштирилмоқда. Бу билан ёшларни ҳар жиҳатдан етук ва баркамол, энг муҳими илмли бўлишларига кенг йўл очилаяпти. Шу ўринда"Илм" нима деган савол туғилиши табиий ҳол, албатта. Илмасли арабча сўз бўлиб, "билиш", "маълумотга эга бўлиш" мазмунини англатади. Демак, ҳар қандаймуваффақиятларнинг сири кўп маълумотга, билимга эга бўлишдадир.\n—Ривожланган мамлакатлар тарихидан маълумки,ёшларни илмли қилиб тарбиялашга эътибор қаратган давлатларда юксакликка эришилган, — дейди Шуҳрат Ҳақбердиев. —Иккинчи жаҳон урушида вайронага айланган Япониянинг қисқа фурсатда оёққа тургани, бор ҳақиқат. Илмфан тараққиётига кенг йўл очилиб, ёш авлод мукаммал билимга эга бўлган мутахассислар қилиб вояга етказилганлигидир. Мамлакатимизда ҳамбу ишгақатъий киришилганлиги қувонарли албатта.\nМурожаатномада таъкидланганидек, олдимизда узоқ ва машаққатли йўл турганлигини ҳис қилишимиз зарур. Бирлашиб, тинимсиз ўқибўрганиб,ўзимизни аямасдан олдинга интилсак, ҳаётимиз ўзгаради. Иқтисодиётимиз ривожланади. Биз, Президентимиз таъкидлаганидек: "... буюк тарих, буюк давлат, буюк маданият яратган халқмиз. Биз — ҳеч қачон меҳнатдан қочмайдиган, қийинчиликдан қўрқмайдиган, адолатни қадрлайдиган, азму шижоатли, буюк халқмиз". Шундай экан, мақсад манзилига ёруғ юз билан етишимиз тайин.\nСуратда: кимё фанлари бўйича фалсафа доктори\nШуҳрат Ҳақбердиев талаба Озодбек Каримбердиев билан лабораторияда.


ИнтерФУТБОЛ :: Неманья ЙОВАНОВИЧ: «ЎЗБЕКИСТОНДА КЎПЛАБ ДЎСТЛАР ОРТТИРДИМ»\nНеманья ЙОВАНОВИЧ: «ЎЗБЕКИСТОНДА КЎПЛАБ ДЎСТЛАР ОРТТИРДИМ»\nЖорий йил Суперлига жамоалари янги мавсум арафасида таркибларини бир қатор хорижлик футболчилар билан тўлдириб олишди. Соддароқ айтганда, кетган легионерлар ўрнини бошқалари эгаллади. Янгилар билдирилган ишончни қай даражада оқлашади, буни якунда билиб оламиз. Ўтган мавсум «Қизилқум» шарафини ҳимоя қилган сербиялик ҳужумчи Неманья Йованович ўзбек футболи мухлисларига бегона эмас. Зеро, у Суперлиганинг бошқа жамоаларида ҳам тўп суришга улгурган. Биз яқинда иқтидорли форвард билан боғланиб, интервью олдик.\n- Неманья, футбол сиз учун нима?\n- Ҳаётим мазмуни, усиз ҳеч бир онимни тасаввур қилолмайман. Ҳаётимдаги икки энг муҳими нарсадан бири. Мен учун оилам ва футбол биринчи ўринда туради. Футболдаги эҳтиросни, эмоцияни, завқ-иштиёқни бошқа спорт тури беролмайди. Миллионлар ўйини таърифини бир ёки икки соатда тугатиб бўлмайди.\n- Сизнингча, яхши футболчи бўлиш осонми?\n- Жуда мураккаб, бунинг учун катта меҳнат ва масъулият даркор. Нафақат футбол, балки бошқа спорт турларида ҳам осонликча бирор нарсага эришиб бўлмайди. Шу касбни танладингми, шунинг орқасидан нон еяпсанми, демак унинг ҳар бир тўсиқларига бардош бера олишинг керак. Зарур бўлса, у учун жонингни хатарга ҳам қўясан. Чунки буни ўзинг танлагансан. Ўйинда ижобий натижа қайд этиш учун, машғулотларда охирги куч қолгунича ишлаш лозим. Шундагина кўзланган мақсадга етиш мумкин.\n- Футболга кириб келишингиз қандай бўлган: одатдагидек, кўча футболиданми ёки махсус футбол мактабида таҳсил олганмисиз?\n- Ўзим спортчилар оиласида туғилганман. Отам футболчи бўлган, Сербиянинг маҳаллий жамоаларидан бирида ўйнарди, мени доим ёнида олиб юрарди. Машғулотлар жараёни, ўйинларни бевосита стадиондан кузатардим. Онам гандбол устаси эди. Қисқаси, оилавий муҳит таъсирида футбол оламига кириб келдим.\n- Дастлабки жамоангиз қайси бўлган?\n- Машҳур «Црвена Звезда» катта футболдаги илк клубим саналади. У ерда танилгач, «Железник» жамоаси мени ўз сафига қўшиб олди. Тан оламан, бу ерда ўзимни яхши ҳис қилардим. Кейинги фаолиятим Руминия билан боғлиқ. У ерда ҳам кўпгина жамоаларда ўзимни кўрсатишга ҳаракат қилдим.\n- Маълум муддат Қозоғистонда ҳам тўп сурдингиз...\n- Ҳа, Ўзбекистонга келишимдан аввал Қозоғистонда фаолият юритдим. «Тобол»да ўйнаётган вақтимда Норвегиядан таклиф келиб тушди, аммо ўзга юртда қийналганим рост.\n- Сизни «Олмалиқ» (ҳозирги\nАГМК)га Игорь Шквирин чақирганми ёки бу иш агентлар орқали амалга ошганми?\n- «Олмалиқ» бутун умр қалбимда қолади. Одатда, футболчилар бу иборани кўп таъкидлашади, аммо мен буни фақат ушбу жамоага нисбатан қўллайман. Клубга мослашишим жуда осон бўлган, бунда Шквириннинг ўрни бўлакча. У мен билан доим илиқ муносабатда бўларди, алоқамиз яхши эди. Игорь Анатольевичнинг энг устун жиҳати самимийлигида деб биламан. Кўплаб дўстлар орттирдим, мухлислар эътиборига тушдим. Албатта, бундан жуда хурсандман.\n- Шквирин ўз вақтида Ўзбекистоннинг энг яхши ҳужумчиси, голеадори бўлганини инобатга олсак, у жамоада форвардлар билан алоҳида иш олиб борармиди?\n- У биз билан кўп мулоқотда бўларди. Ҳар қандай ҳолатда ҳам ақл билан иш тутиш кераклигини кўп гапирарди. Уни астойдил тинглардим. Шквирин юртингиз тарихидаги энг яхши ҳужумчи ҳисобланади.\n- Олмалиқни нима сабабдан тарк этгансиз, клуб билан муаммоли вазиятлар юзага келганмиди?\n- Йўқ. Шунчаки, шартномани узайтирмадим. Қолишим ҳам мумкин эди. Менга ҳеч қандай эътирозлар бўлмади. Чунки клубда тўпурарлардан бири эдим. Шунинг учун дўстона хайрлашдик. Футболда шундай ҳолатлар ҳам учраб туради.\n- Водийда ўзингизни қандай ҳис қилгансиз?\n- У ерда миллионлар ўйинига эътибор кучли. Стадионларда ҳар ўйинда аншлаглар кузатилади. Айниқса, «Навбаҳор» мухлислари сафарда ҳам ёлғизлатиб қўйишмайди. Улар ҳақиқий фидойилар.\n- Наманган жамоасида аксар ҳолатларда ҳужумчи ортида ўйнардингиз...\n- Тажрибам, ўйин амалиётимдан келиб чиқиб, мураббий ярим ҳимояга қўярди. Бу мен учун янгилик эмас. Вазифам рақиб ҳужумини бузиб, янги ҳужумни бошлашдан иборат эди. Лекин барибир, ўзимга соф ҳужумчи сифатида ўйнаш ёқади.\n- «Навбаҳор»да ўйнаб юрган кезларингизда Тошкент жамоалари сизга жиддий таклиф билан чиққани ростми?\n- Менга ягона жиддий чорлов 2017 йили «Пахтакор»дан бўлганди. Бу клуб бутун мавсум давомида мени қўлга киритиш пайида юрганди. Шундан бошқа бирор жамоадан таклифлар тушгани йўқ.\n- Миржалол Қосимов «Бунёдкор»га қайтганда сизни ўз жамоасида кўрмоқчи бўлган экан...\n- Йўқ. Бу шунчаки миш-миш. Эҳтимол, қандайдир гап-сўзлар бўлгандир, аммо шахсан менга жиддий мурожаат билан чиқишмаган.\n- «Қизилқум»дан кетаётганингизда, ортга бир бор назар солдингизми, агар Ўзбекистондан таклифлар бўлса, қабул қиласизми?\n- Албатта, ўзига яраша хулосалар чиқардим. Ўзбек футболидаги фаолият ўсишимга туртки бўлди. Албатта, таклифлар тушса, ўйлаб кўраман.


Ҳурматли фатво ҳайъати, Шариатимизга кўра тирик инсоннинг тана аъзосини кўчириш мумкинми? Ёки бирор киши вафотидан кейин ўз тана аъзосини бировга ўтказилишига рухсат бериб, васиятнома ёзган бўлса вафотидан кейин ўша инсоннинг тана аъзосини бошқа инсонга кўчириш мумкинми? - Hidoyat.uz\nАсосий саҳифа FAQ Ҳурматли фатво ҳайъати, Шариатимизга кўра тирик инсоннинг тана аъзосини кўчириш мумкинми? Ёки бирор киши вафотидан кейин ўз тана аъзосини бировга ўтказилишига рухсат бериб, васиятнома ёзган бўлса вафотидан кейин ўша инсоннинг тана аъзосини бошқа инсонга кўчириш мумкинми?\nЧоп этилди May 6, 2019 Ҳурматли фатво ҳайъати, Шариатимизга кўра тирик инсоннинг тана аъзосини кўчириш мумкинми? Ёки бирор киши вафотидан кейин ўз тана аъзосини бировга ўтказилишига рухсат бериб, васиятнома ёзган бўлса вафотидан кейин ўша инсоннинг тана аъзосини бошқа инсонга кўчириш мумкинми?da fikr bildirishni o'chirish


Ўзбекистон жаҳон савдо ташкилотига кириши керакми?\nС начала работы biznes-daily.uz 7 744 539\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Ўзбекистон жаҳон савдо ташкилотига кириши керакми?\nҲозирга кунда Ўзбекистон олдида Жаҳон савдо ташкилотига аъзо бўлишдек муҳим вазифа турибди. Айни пайтда мамлакатимиз бу борадаги музокараларни фаоллаштиришга киришиш босқичида.\nШу муносабат билан мухбиримиз мустақил эксперт, ЖСТ масалалари бўйича ҳуқуқшунос Умида Ҳақназарга бир неча савол билан мурожаат этди.\n— Аввало, Жаҳон савдо ташкилотининг асосий вазифаси, мақсади, унинг фаолият тамойиллари ҳақида тўхталсангиз.\n— Жаҳон савдо ташкилоти мамлакатлар ўртасидаги ўзаро савдо мулоқотларини ўтказиш ва бу борадаги низоларни ҳал этиш имкониятини берувчи глобал майдон ҳисобланади. Бугунги кунда дунёнинг 164 та давлати унга аъзо. БМТ мамлакатлар ўртасидаги сиёсий муносабатларни, Жаҳон савдо ташкилоти эса улар ўртасидаги савдо муносабатларини тартибга солади. Шу билан бирга, ЖСТда БМТ ва бошқа халқаро институтлардан фарқли ўлароқ, аъзо мамлакатлар томонидан мажбурий равишда риоя этиладиган халқаро савдо қоида ва тамойилларидан ташқари, савдо тартибларини самарали қўллаш ва ўзаро низоларни ҳал этиш механизми мавжуд. Ташкилотнинг асосий халқаро савдо тамойиллари ҳақ-ҳуқуқлар чекланмаган ва ҳалол рақобат қоидаларидан иборат. Агар адолатли рақобат қоидаси бузилса, савдода ҳам хатоликлар бўлади. Барча аъзо давлатлар томонидан қабул қилинган қоида ва тамойиллар эса савдодаги эҳтимолликларни кафолатловчи омил бўлиб хизмат қилади ҳамда қулай инвестиция ва соғлом рақобат муҳитини яратади. Ташкилотга аъзо бўлгач, кўпгина ривожланаётган ва кам ривожланган мамлакатларда тараққий топган давлатлар билан тенг ҳуқуқда савдо музокараларида иштирок этиш ва муаммолар юзасидан мурожаат қилиш имконияти пайдо бўлган. Албатта, бу жараён мазкур мамлакатларда иқтисодий ўсиш ва аҳоли фаровонлигини оширишга ёрдам берган. Умуман, ЖСТнинг асосий вазифалари манфаатдор аъзо давлатлар ўртасида кўптомонлама савдо музокараларини ўтказиш, савдодаги низоларни бартараф этиш, аъзо мамлакатлар миллий савдо сиёсатини мониторинг қилиш, бошқа ихтисослашган халқаро муассасалар билан ҳамкорлик олиб боришдан иборат.\n— Яқинда ЖСТ бўйича халқаро эксперт Йован Йекич мамлакатимизга ташрифи давомида давлат идоралари ва бизнес вакиллари иштирокида бўлиб ўтган семинарда қилган маърузасида ҳозиргача мазкур ташкилот фаолиятига доир шаклланган айрим фикрлар унчалик тўғри эмаслигини айтди. Сиз бу ҳақда нима дея оласиз?\n— Бу фикрларга қўшиламан. ЖСТ хусусида кўпгина янглиш ва хато тасаввурлар борлиги ҳақиқат. Бу, асосан, мазкур ташкилот ҳақида ахборотнинг етарли эмаслиги, қоидаларининг қандай ишлашини билмаслик оқибати бўлиб, ҳақиқатга тўғри келмайдиган мулоҳазалардан иборат. Масалан, энг кўп тарқалган фикрлардан бирида ЖСТга аъзо бўлгач, барча импорт божлари автоматик равишда пасайиши, импорт маҳсулотлари оқимининг бирданига кўпайиши, натижада маҳаллий ишлаб чиқарувчиларга зарар келтириши таъкидланади. Аслида ундай эмас. Тарифларнинг белгиланган даражаси бу, аввало, ўтказиладиган музокаралар натижасига боғлиқ. Аъзо бўлаётган давлат тарифлар бўйича ўзининг дастлабки таклифларини берганидан кейин ўзаро музокаралар томонларни қизиқтирувчи аниқ товар позициялари бўйича олиб борилади. Баъзи товар позицияси бўйича тарифлар музокараларгача қўлланилганидан анча юқори бўлиши мумкин. Масалан, Қирғизистон ЖСТга аъзо бўлиш чоғида тўқимачилик импорти учун боғлиқлик даражасини бу пайтгача қўлланилиб келинган 10 фоиздан 18 фоизга кўтаришга эришган. Бу мамлакат шу каби бир қатор таъсирга эга товарларни ҳисобга олган. Бундай мисолларни юқоридаги фикрларнинг нотўғри эканлигини, улар экспертларнинг эмас, балки эшитган гапини ҳақиқат сифатида қабул қиладиган одамларнинг тасаввурларидан бошқа нарса эмаслигини исботловчи далиллар дейиш мумкин.\nТашкилотга аъзо бўлгач, қишлоқ хўжалиги соҳасини субсидиялаш тақиқланиши оқибатида бу тармоқ ривожланишдан тўхташи билан боғлиқ фикрлар ҳам кучли асосга эга эмас. Тўғри, субсидия саноат товарларига ман қилинган. Фан ва тадқиқотлар, таълим йўналишига эса субсидия бемалол берилади ва ҳатто бу маъқулланади. Қишлоқ хўжалиги маҳсулотларига эса бундай тақиқ умуман йўқ, фақат ЯИМга нисбатан субсидия ҳажми чегараланган, холос. Ривожланган мамлакатлар учун ЯИМнинг 5 фоизи, ривожланаётган давлатлар учун эса унинг 10 фоизи миқдорида субсидия берилишига йўл қўйилади. Марказий Осиё минтақаси, чунончи Ўзбекистонда қишлоқ хўжалиги маҳсулотларига ЯИМнинг нафақат 10 фоизи, ҳатто 5 фоизи миқдорида ҳам субсидия ҳеч қачон берилмаган. Бунақаси тушимизга ҳам кирмаган. Масалан, Тожикистон музокаралар пайтида қишлоқ хўжалигини ЯИМнинг 8 фоизи миқдорида субсидиялашга келишган. Ваҳоланки, ушбу мамлакат тарихида бундай ҳолат ҳали кузатилмаган. Ўзбекистоннинг музокарачилар гуруҳи томонидан ЯИМнинг 10 фоизи эмас, ҳатто 5 фоизи миқдоридаги субсидия қўлга киритилса ҳам бу катта ютуқ бўлади. Чунки ҳозир давлат фермерлар маҳсулотларига бозор қийматидан паст нархда тўлайди. ЖСТ қоидалари бўйича эса субсидия нархлар пасайишидан кўрилган зарарни қоплаб бериш демакдир.\nЯна бир ҳақиқатдан йироқ фикр ҳақида. Унга кўра, ЖСТ кичик ва камбағал давлатлар учун эмас, у бой мамлакатлар клуби. Бир томондан тўғри, ЖСТ молиявий томондан қўллаб-қувватловчи хайрия ёки донорлик ташкилоти ёхуд молиявий институт эмас. Давлатларнинг ривожланганлик ёки ривожланмаганлик даражаси эса ЖСТ ташкилотига аъзоликка эмас, балки иқтисодий, сиёсий ва ижтимоий омилларга боғлиқ. Аммо ташкилот аъзоси бўлган ҳар бир давлат тенг овозга эга эканлиги, қарорлар консенсус асосида қабул қилиниши бор гап. Агар ташкилот раҳбар органининг қарорини кичик давлат ўз манфаатига зид деб ҳисобласа, уни инкор қилиши, кичик давлатнинг ҳам овози ҳал қилувчи аҳамиятга эга бўлиши мумкин.\n— Халқаро экспертнинг маърузасида “таъсирчан товар” ибораси кўп такрорланди. У билан боғлиқ жараённинг мазмуни ҳақида тўхталсангиз.\n— Аъзо бўлиш жараёнида барча аъзо давлатлар билан товарларга тарифлар ва хизматлар бозорига кириш бўйича мажбуриятлар юзасидан музокаралар ўтказилади. Ҳар қандай мамлакат иқтисодиётида ўзининг алоҳида аҳамият касб этувчи тармоқлари мавжуд. Номзод давлат айни шу соҳаларга юқори ҳимоя тарифини мустаҳкамлашга ҳаракат қилади. Худди шундай товарлар таъсирчан товар ҳисобланади. Масалан, Ўзбекистон учун бундай товарлар қишлоқ хўжалиги маҳсулотлари, жумладан, мева-сабзавотлар бўлиши мумкин. Ҳозир уларнинг импорт солиғи 150 фоизни ташкил этади (30 фоиз пошлина, 100 фоиз акциз, 20 фоиз қўшилган қиймат солиғи ва 0,2 фоиз божхона расмийлаштирилуви) ва бу жуда юқоридир. Ташкилотга аъзо давлатлар ушбу тарифни пасайтиришни талаб қилиши мумкин. Музокаралар эса айни шу боис ўтказилади. Лекин таъкидлаш керакки, бизда ЯИМга ва аҳоли бандлигига жиддий таъсир ўтказиши мумкин бўлган қўшимча қийматли тайёр маҳсулот ишлаб чиқарувчи тармоқ деярли йўқ. ЯИМдаги асосий улуш хомашё секторига тўғри келади. Қайта ишланган саноат маҳсулотлари ёки хизматлар экспорти кам ва уларнинг ЯИМдаги ҳиссаси унчалик аҳамиятли эмас. Шунинг учун ҳозирча таъсирга эга товарлар ёки уларга юқори тарифларни таклиф этиш ҳақида аниқ гап айтиш қийин.\n— Ўзбекистон ҳозирда мазкур ташкилотнинг кузатувчиси ҳисобланади. Бу нимани англатади? Кузатувчилик мақоми кейинчалик аъзоликка қабул қилиш жараёнининг кечишига бирор таъсир кўрсатиши мумкинми?\n— Ҳар қандай давлат ЖСТга аъзо бўлиб кирмоқчи бўлса, бу ҳақда, энг аввало, ариза тақдим этади. Шу кундан бошлаб ушбу мамлакатга кузатувчилик мақоми берилади. Музокаралар жараёни якунлангач, аъзоликка олиш бўйича қарор қабул қилинади ва мамлакат ташкилотнинг тўла ҳуқуқли аъзосига айланади. Кузатувчи давлат аъзо мамлакатга бериладиган ҳуқуққа эга бўлмайди. Унда ташкилотнинг турли тадбирларида иштирок этиш, ташкилот маълумотлар базасига кириш ва, албатта, овоз бериш имконияти йўқ.\n— Ушбу халқаро ташкилотга аъзоликнинг Ўзбекистон учун афзалликлари нималардан иборат?\n— Иқтисодиётни тараққий топтириш учун бозор механизмларини ривожлантириш, хусусий секторга имконият яратиш, қўшилган қийматли маҳсулотларни экспорт қилиш ва иш ўрни барпо этиш керак бўлади. Бундай мақсадга эришишда эса мамлакатда тизимли ислоҳотларни ўтказиш катта роль ўйнайди. Жаҳон савдо ташкилотига аъзо бўлиш ҳам бу борада муҳим аҳамият касб этиб, ишлаб чиқаришни ривожлантиришда, экспортни ўстириш ва кенгайтиришда, бозор ислоҳотларини давом эттириш барқарорлигини таъминлашда ёрдам бериши мумкин. Техник тартибга солиш, божхона маъмуриятчилиги, хизмат соҳасидаги қонунчилик бўйича институционал ислоҳотлар ишлаб чиқариш, илмий-техник ривожланишнинг дунё миқёсидаги жараёнига интеграциялашув имкониятини тезлаштиради ва осонлаштиради. Бу ишбилармонлик ва рақобат муҳитининг янада яхшиланишига олиб келади. ЖСТга аъзо бўлиш алоҳида корхоналарга берилган ҳаммага бир хил бўлмаган имтиёз ва тартибларни бекор қилишни, коррупция даражасини камайтиришни англатади. Хусусий сектор ҳаққоний қоидалар бўйича ривожланади. Масалан, пахта монополиясини бартараф этиш фермер хўжалигига нимани экишни ва бозор нархида сотишни эркин танлаш имкониятини беради. Натижада янги тармоқлар вужудга келади ва, табиийки, қўшимча иш ўринлари яратилади. Ташкилотга аъзолик янги маҳсулот ва хизматлар бўйича янги стандарт ва қоидаларни шакллантирадиган турли халқаро ташкилот ва битимларда иштирок этишга йўл очади. Юртимизда дунё мамлакатларига экспорт қилинадиган маҳсулотлар ишлаб чиқариш шароитини туғдиради.\n— Муҳим вазифалардан бири музокаралар жараёнини ташкиллаштиришдир. Бу борада, биринчи навбатда, қайси жиҳатларга эътибор қаратиш мақсадга мувофиқ?\n— Энг аввало, Ўзбекистоннинг музокаралар гуруҳи таркибига ЖСТ музокараларининг асосий предмети бўлган масалаларга масъул турли вазирлик ва идоралар вакиллари киритилиши даркор. Шунингдек, иқтисодиёт ва савдо бўйича вазир ёки вазир ўринбосари даражасида бош музокарачи тайинланиши лозим. Музокаралар барча товар номенклатураси ва хизматлар сектори бўйича олиб борилади. Шу боис, музокаралар гуруҳида иқтисодиётда Ўзбекистон учун зарур бўлган тизимли ислоҳотларнинг мазмун-моҳияти ҳақида тўлиқ тушунча бўлиши лозим. Товарлар бўйича музокараларда аъзо мамлакатлар томонидан импорт учун ҳаммага бир хилда бўлмаган акциз солиғини бартараф қилиш талаби қўйилиши тайин. Бунга эътибор қаратиш керак. Шунингдек, тарифлар бўйича методологияни тақдим этиш лозим бўлади. Хизматлар бўйича музокаралар қийинроқ кечиши мумкин. Ахборот технологиялари бозорига киришдаги чекловларга барҳам беришга тўғри келади. Чунки барча сектор ва тармоқларнинг ривожи учун айнан ахборот технологиялари жуда зарур. Музокараларда талаб қилинадиган яна бир жиҳат бу ўз технологияси ва билимини жалб қилувчи инвесторлар учун қулай ишбилармонлик муҳитини яратиш билан боғлиқ. Молия ва банк сектори ҳамда суғурта соҳасидаги тартиб-тамойилларнинг ошкоралиги музокаралар пайтида кўтариладиган масалалар қаторига киради. Кўпгина хизмат турларини лицензиялаш жараёнини лицензия олиш мезонларининг шаффофлиги нуқтаи назаридан қайта кўриб чиқиш талаб этилади. Шуни алоҳида таъкидлаш керакки, музокараларнинг самарали ва профессионал даражада кечиши учун тегишли гуруҳларнинг раҳбарлари, ходимлари, мутахассислари ҳамда бошқа жалб қилинганлар, шунингдек, хусусий сектор вакилларига мўлжалланган тренинглар, ўқув семинарларини ўтказиш мақсадга мувофиқдир.\nТашкилотга аъзо бўлиб кириш ва ундан кейинги жараёнларда турли халқаро институтлар томонидан кўрсатиладиган техник кўмак сезиларли аҳамият касб этиши шубҳасиз. Шу боис, бундай ёрдамлардан оқилона фойдаланиш келгусида ЖСТ доирасида мамлакат савдо сиёсатини амалга оширувчи савдо ҳуқуқшунослари, иқтисодчилари ва музокарачилари каби кадрларни етиштириш ва тарбиялаш учун замин яратади.\nОйдин ЛАТИПОВА суҳбатлашди.


10:55 / 10.01.2018\nЭнди абитуриент талабаликка ҳам, автомобилга ҳам, компютерга ҳам бир вақтда эга бўлиши мумкин.\nРеспубликада истиқомат қилаётган олий ўқув юртига топширмоқчи абитуриентлар танловда иштирок этиш ҳуқуқига эга.\nТанлов 4 йўналишда (Ижтимоий, иқтисодиёт, техника ва тиббиёт йўналишларида) ўзбек тилида ташкил қилинади.\nТанлов икки босқичда ташкил этилади:\n1. Саралаш босқичи 2. Финал босқичи\nСаралаш босқич танлови\n2018-йил январь ойи бошидан 20 июнга қадар давом этади.\nФинал босқич танлови\nТанловнинг Республика Республика босқичи бўлиб, 24 июнда Тошкент шаҳрида ўтказилади.\nИштирокчилар «Имтиҳон» газетасининг январь ойидаги илк сонидан бошлаб июнь ойи ўрталаригача бўлган барча сонлари (1-12-сонлар) да босилган ўз йўналишидаги 3 та фан тестини ишлашади, газетадаги жавоблар варақасини тўлдиришади ва расмга олиб телеграмдаги https://t.me/yil_abituriyenti гуруҳга жойлашади ёки почта орқали таҳририят манзилига юборишади. Ҳар сондаги натижалар www.imtihonpress.uz сайтидаги «Йил абитуриенти» бўлимида эълон қилиб борилади. Неча балл тўплагани, айни пайтда иштирокчилар рейтингида қайси поғонани банд этиб тургани ҳақида маълумотга эга бўлишади.\nГазетадаги жавоблар варақасида иштирокчининг исми-шарифи (паспорти бўйича), манзили ва телефон рақами сўралади. Жавоблар варақаси рақамланган ва муҳрланган бўлади.\nТанловда иштирок этаётган абитуриент газетада чоп этилган тестни бир неча бор ечиши мумкин, лекин натижа борасида доим биринчи етиб келган натижа инобатга олинади.\nФинал йўлланмасини қўлга киритган абитуриентлар рўйхати ҳамда финал босқичининг имтиҳон ўтказиш тартиби, жойи, санаси «Имтиҳон» газетаси, имтиҳонпресс.уз ва ижтимоий тармоқлардаги telegram, instagram ва facebook гуруҳи орқали эълон қилинади.\nСаралаш босқичига ихтиёрий вақтдан бошлаб қўшилиши мумкин, лекин баллари йиғиндиси юқори бўлган абитуриентлар якуний босқичга жалб қилинади. Шунинг учун ҳеч бир босқични қолдирмаслик ва танловнинг бошидан иштирок этиш тавсия қилинади.\nФинал босқич босқич июнь ойида Тошкент шаҳрида ўтказилади.\nҒолиблар ўша куннинг ўзида аниқланади, эълон қилинади ва 30 июнь «Ёшлар куни» муносабати билан ташкил этиладиган тадбирда тақдирланади.\n4 та йўналишдан кўпи билан 3 тадан ғолиб эълон қилинади.\nФинал босқичида ғолиблар сафи дан ўрин олиш учун 150 ва ундан юқори балл тўплаши лозим.\nМинимал баллни тўплай олмаган абитуриент ғолиблик мукофотини қўлга кирита олмайди.\nФиналда баллар бир хил бўлиб қолган тақдирда қўшимча синов ташкил этилади.\n1-ўринга номзодлар бир хил балл тўпласа, қўшимча синов орқали 1- ва 2-ўрин масаласига ойдинлик киритилади;\n2-ўринга номзодлар бир хил балл тўпласа, қўшимча синов орқали 2- ва 3-ўрин масаласига ойдинлик киритилади;\n3-ўринга номзодлар бир хил балл тўпласа, қўшимча синов орқали ғолиб аниқланади.\nТанловда ҳар бир йўналиш бўйича 1-, 2-, 3-ўрин соҳиб(а)лари белгиланган мукофотлар билан, қолган иштирокчилар эса эсдалик совғалари билан тақдирланадилар.\nБелгиланган мукофотлар ҳар бир йўналишга ўринлар учун қуйидагича тақсимланган:\n1 та I ўрин – олтин медаль ва ноутбук\n1 та I ўрин – кумуш медаль ва телевизор\n1 та III ўрин – бронза медаль ва смартфон\nШунингдек, танловда йўналишларнинг барчаси ичида энг юқори балл тўплаган иштирокчи танловнинг бош мукофоти «МАТИЗ» автомашинаси билан тақдирланади.\nТелефонлар: +99894 309 99 44\n+99894 302 99 44\n+99894 304 99 44\nTelegram: @yilabituriyenti_uz (guruh)\n“Чақириққача ҳарбий таълим” йўналиши бўйича имтиҳон қачон ўтказилади?\n16:37 / 06.04.2018\n21:30 / 04.04.2018\nИИВ Академияси кундузги таълимига номзодлар қандай танлаб олинади?\n12:36 / 31.03.2018


18:48 / 29.08.2019 | Sport Car | 946\nАссалому алайкум! Мен хунармандаман. Мен ўз сохамда янгилик яратдим. Яъни 1 йил мобайнида мехнат қилиб ва анча маблағ сарфлаб янги махсулот ишлаб чиқардим. Сўнг буни кўрган ҳамкасбларимдан бири менга хам ўргатинг деди. Ва 10 миллион сўм эвазига ўргатдим. Хозирда 2 киши шу махсулотни ишлаб чиқазяпмиз. Аммо шу кунларда бошқа ҳамкасблардан бири 1 миллион эвазига мен хам ўргатаман деб гап чиқазди. Аммо махсулот ишлаб чиқариш сирини билмайди. Мен унга нега бундай қилдинг десам, менга қанча маблағ сарфланиш хақида маълумот керак эди деяпти. Яъни бизни ички сиримизни билиш мақсадида хийла ишлатди. Шу бўлган воқеага динимизда хукм қандай?\nШарҳ: Ушбу ҳадиси шарифдаги таом деб номланган ва савдога қўйилган мол буғдой бўлиб, унга ёмғир тегса, шишиб, оғир бўлиб қолади. Шунинг учун сотувчи ўлчовда фойда кўради. Иккинчидан, сув теккан буғдойни сақлаш қийин бўлади. Шунинг учун унинг айбини айтмай сотиш алдамчилик ҳисобланади.\nУшбу ҳадисдан савдо-сотиқ бўйича бир қанча фойдалар олинади:\n1. Ислом динининг савдо-сотиқ, иқтисодий ишларда ҳам ўз таълимотларига эга эканлиги.\n2. Масъул кишилар савдо-сотиқ ишлари шариатга мувофиқ боришини кузатиб туришлари лозимлиги. Пайғамбаримиз саллаллоҳу алайҳи васалламнинг сўрашлари ва қўлларини солиб, текшириб кўришлари шуни кўрсатади.\n3. Савдо молида айб бўлса, уни харидорга айтиш ёки кўрсатиш лозимлиги. Айбини кўриб туриб, олса, ўзининг иши.\n4. Савдодаги алдамчилик қилиш савдогарни мусулмонлик доирасидан чиқариши.\nКорхонадан чиққан маҳсулотдан ушур\nЯхши ният билан "Форекс" биржасида фаолият юритиш\nчэт давлатда тижорат килиш\nКарз эгаларига килинадиган муомила хакида\nКайта (возвратный) лизинг хакида\nДавлат мулкидан фойдаланиш\nДон маҳсулоти савдоси\nкредит шартномасини бекор килиш тугрисида


Бу улуғ илм Пайғамбаримиз Муҳаммад соллаллоҳу алайҳи васалламнинг даврларида юзага келган. Чунки у зоти бобаракот одамларга Қуръони Каримнинг маъноларини ўз суннатлари ила баён қилар, саҳобаларнинг Қуръон оятлари маъноси тўғрисидаги саволларига жавоб берар эдилар. Саҳобаи киромларга тафсир илми Пайғамбар алайҳиссаломдан мерос қолди. Лекин уларнинг бу илмдаги даражалари турлича эди. Шунинг учун ҳам улардан кимки баъзи оятларнинг маъносини англашда ўзида ҳожат сезса, ўзидан олимроқ бошқа саҳобалардан сўраб олар эди.\nСаҳобалардан ҳазрати Абу Бакр Сиддиқ, Умар ибн Хаттоб, Усмон ибн Аффон, Али ибн Абу Толиб, Абдуллоҳ ибн Аббос, Абдуллоҳ ибн Масъуд, Убай ибн Каъб ва бошқалар тафсир илмида машҳур бўлганлар. Уларнинг барчасидан Аллоҳ таоло Ўзи рози бўлсин. Тобеъинлар эса тафсирни саҳобалардан ўргандилар. Ва улардан кўплари бу илмда шуҳрат қозондилар. Масалан: Мужоҳид ибн Жабр Маккий, Икрима, Саид ибн Жубайр, Ато ибн Аби Рабоҳ ва бошқалар.\nБу икки асрда, яъни саҳобалар ва тобеъинлар асрида тафсир оғзаки ривоят ва нақл шаклида бўлиб, таълиф қилиб ёзилмаган эди. Фазилатли шайх Муҳаммад Фозил ибн Ашур ўзларининг «Тафсир ва рижолуҳу» номли китобларида таъкидлашларича, тафсирдан биринчи китоб ёзган шахс 149 ҳижрий йилда вафот этган Абдулмалик ибн Журайждурлар. Мазкур китоб таълиф этилгандан бошлаб тафсир илми янги даврга қадам қўйди. Бу давр китоблар таълиф қилиш давридир. Бу даврнинг аввалида Муҳаммад ибн Жарир Тобарий, Яҳё ибн Салом, Абу Бакр Нисобурий ва бошқа муфассирлар шуҳрат топдилар. Тафсир илми келиб чиқиши ва ривожланиши жараёнида бир неча қисмларга бўлиниб кетган. Биз бу қисмлардан баъзиларини зикр қилиб ўтамиз:\nБиринчи қисм – «Тафсир бил маъсур». Бу қисмдаги тафсирда муфассир Қуръон оятларини ривоят қилган саҳиҳ ҳадислар ва саҳобаларнинг қавллари билан тафсир қилади. Бу услубда ёзилган тафсирларнинг машҳурлари қуйидагилар: Имом Муҳаммад ибн Жарир Тобарийнинг «Жомиъул баён фий тафсирил Қуръон», имом Абу Муҳаммад Ҳусайн ибн Масъуд ибн Муҳаммад Бағавийнинг «Маъолимут-танзил», имом Имодуддин Исмоил ибн Касирнинг «Тафсирул Қуръонул азим», имом Жалолиддин Суютийнинг «Аддурул мансур фий тафсир бил маъсур» китоблари.\nИккинчи қисм – «Аттафсир бир-рай». Бу қисмда муфассир ўз фикри ва ижтиҳоди ила тафсир қилади ва у иккига, жоиз ва ғайри жоизга бўлинади. Жоиз бўлган рай билан тафсир қилишда муфассир ишончли масдарларга суянган ҳолда жаҳолат ва залолатдан узоқда бўлиб тафсир қилади. Жоиз бўлмаган қисмда эса муфассир жаҳолат, бидъат ва залолат билан тафсир қилади, шунинг учун ҳам, барча алломалар бу навдаги тафсирни ман қилганлар. Жоиз бўлган рай билан қилинган тафсирлардан машҳурларини эслаб ўтайлик: имом Абу Абдуллоҳ Муҳаммад ибн Умар ибн Ҳусайн Фахриддин Розийнинг «Мафотиҳул ғайб», имом Насриддин Абдуллоҳ ибн Умар ибн Муҳаммад ибн Али Байзавийнинг «Анварут-танзил ва асрорут-таъвийл», имом Абул Баракот Абдуллоҳ ибн Аҳмад ибн Маҳмуд Насафийнинг «Мадорукут-танзил ва ҳақоиқут-таъвийл» китоблари.\nУчинчи қисм – «Тафсири ишорий». Бу қисмда муфассир оятнинг зоҳирий маъносига қарамай, унинг махфий ишоралари тақозоси билан тафсир қилади. Бу фақат сулук ва тасаввуф арбобларининг услубидир. Бу қисмга доир тафсирларнинг машҳурлари қуйидагилар: имом Низомиддин Ҳасан ибн Муҳаммад Ҳусайн Хуросоний Найсобурийнинг «Fароибул Қуръон ва рағоибул Фурқон», имом Шерозийнинг «Ароисул баён фи ҳақоиқул Қуръон» китоблари.\nАввал ҳам айтиб ўтганимиздек, тафсир китоблари жуда ҳам кўп. Ҳар замон, макон, халқ, миллат, элат, мазҳаб ва йўналишнинг ўз тафсири бор, десак, муболаға қилмаган бўламиз. Бутун дунёнинг, айниқса, мусулмон оламининг Қуръони Каримга бўлган чексиз қизиқиши уламоларни доимо уни ўрганишга, унинг тафсирини ёзишга чорлаб келган. Қадимдаёқ тафсирлар ва муфассирлар ҳақида алоҳида катта-катта китоблар битилгани фикримизнинг далилидир. Ушбу муқаддимада тафсир илми тарихи ҳақида ўта қисқа равишда маълумот бериб қўйишни маъқул топдик, холос.\nИжозатингиз билан, энди Мовароуннаҳрда тафсир илми ва муфассирлар ҳақида икки оғиз сўз юритайлик. Қадимги Ислом манбаларида ҳозирги Ўрта Осиё «Мовароуннаҳр» ва «Хуросон» номлари ила зикр қилинган. Тарихий Ислом китобларида Бухоро, Самарқанд, Насаф, Термиз, Косон, Шош, Фарғона, Марв, Гургенч, Ўзган ва бошқа шаҳарларнинг номлари ҳам зикр қилинган. Мазкур шаҳарларнинг барчаси диёримиздадур, улардан кўплари ҳозирги вақтгача ўз қадимий номлари билан аталади.\nБутун Ислом оламига маълум ва машҳурким, бу ўлка барча илмларда, жумладан, Ислом илмларида ҳам жаҳонга донг таратган буюк алломаларни етиштирган. Мазкур илмлар ичида ҳадис, тавҳид, наҳв, фиқҳ ва бошқа кўпгина илмлар бор. Биз эса ҳозир фақат Мовароуннаҳрдаги тафсир ва муфассирлар ҳақида сўз юритмоқчимиз.\nМусулмонлар келиб фатҳ қилганларидан сўнг, Аллоҳ субҳанаҳу ва таоло бу диёрларни ҳам Ислом нури билан мунаввар қилди. Ерлик аҳоли Исломни қабул қилганларидан сўнг, аввалги мусулмонлар янги мусулмонларга Ислом илмларини ўргата бошладилар. Бу илмлар ичида тафсир илми ҳам бор эди. Маълумки, бу диёрларнинг туб аҳолиси Исломдан аввал ҳам баъзи бир илм ва маданият турларидан хабардор эдилар. Ушбу сабабга кўра, аллома Ибн Халдун таъкидлаганидек, уларда Ислом илмларини қабул қилиш ва ривожлантиришга лойиқ малака бор эди. Бир оз вақт ўтиши билан муҳаддислар мадрасаси пайдо бўлди ва улар Қуръон тафсири тўғрисидаги асарларни жамлаган биринчи кишилар, деб эътироф қилиндилар. Уларнинг сардори имом Абу Абдуллоҳ Муҳаммад ибн Исмоил Бухорий эдилар. «Кашфи Зуннун» номли китобда зикр қилинишига кўра, у зот «Тафсири кабир» номли алоҳида бир тафсир китоби таълиф қилган эканлар, лекин афсуски, мазкур китоб бизгача етиб келмаган. Шунга қарамасдан, имом Бухорий тафсир илмида улкан асар қолдириб кетганлар, у зотнинг «Жомеъус-саҳиҳ» китобларида Қуръони Карим тафсирига оид мингдан зиёд ҳадис мавжуд.\n1. Имом Абу Мансур Муҳаммад ибн Муҳаммад ибн Маҳмуд Мотуридий. Самарқанд яқинидаги Мотурид қишлоғида таваллуд топганлар ва 333 ҳижрий йилда вафот этганлар. Ул зотнинг аксарият муаллифотлари тавҳид илмида, яъни илми каломда бўлган. Имом Мотуридий ўзларининг «Таъвийлоту аҳлис-сунна» номли тафсирларида илми калом уламолари йўлидан борганлар ва Қуръони Карим оятларини ақийдада Аҳли сунна ва жамоа мазҳабини қўллаб тафсир қилганлар.\n2. Имом Абу Лайс Наср ибн Муҳаммад ибн Аҳмад ибн Иброҳим Самарқандий. Ул зот Имом Ҳодий номи билан машҳур бўлганлар, 373 ҳижрий санада вафот этганлар. Имом Абу Лайс Самарқандий кўплаб китоблар таълиф қилганлар. Тафсир китобларини эса «Баҳрул улум» деб номлаганлар ва бу тафсир «Тафсир бил маъсур» тоифасидандир.\n3. Имом Жоруллоҳ Абул Қосим Маҳмуд ибн Умар ибн Муҳаммад ибн Умар Замахшарий. Бу улуғ имом Хоразмнинг Замаҳшар қишлоғида 467 ҳижрий санада таваллуд топганлар ва 538 ҳижрий санада вафот этганлар. Ул зот туғилган юртларида дафн қилинганлар. (Замахшар қишлоғи ҳозирги Туркманистон жумҳурияти Тошҳовуз шаҳридан 30 чақирим узоқликда жойлашган.) Имом Замахшарий турли илмларга доир кўплаб китоблар тасниф қилганлари ва энг машҳур муаллифотларидан бири «Кашшоф ан ҳақоиқи ва уйунил ақовили фий вужуҳит-таъвийл» номли тафсир китоби бўлиб, у кўпчиликка «Кашшоф» номи билан машҳурдир.\n4. Имом Фаҳриддин Абу Абдуллоҳ Муҳаммад ибн Умар ибн Ҳусайин Розий 534 ҳижрий санада Рай шаҳрида таваллуд топганлар ва умрларининг кўп қисмини Хоразмда ўтказганлар. У кишининг «Мафотиҳул ғайб» номли тафсир китоблари илм аҳли ўртасида оятлар орасидаги муносабатларни ва суралар ўртасидаги боғланишларни баён қилиш ва бошқа бир қанча имтиёзлари билан машҳур бўлган. Имом Розий 606 ҳижрий санада вафот этганлар.\n5. Имом Абул Баракот Абдуллоҳ ибн Аҳмад ибн Маҳмуд Насафий. Бу улуғ имом Насаф шаҳрида таваллуд топганлар. (Насаф шаҳри ҳозир Қарши деб номланади.) Имом Насафий 701 ҳижрий санада вафот этганлар. Имом Насафий ўзларининг «Мадорикут-танзил» номли тафсир китобларини таълиф қилишда имом Замахшарийнинг «Кашшоф» тафсирларидан истиъфода қилганлар. Имом Насафийнинг «Мадорикут-танзил» номли бу китоблари ҳозирги кунимизгача уламолар ва толиби илмлар орасида зўр эътибор билан шуҳрат топиб келмоқда ва кўпгина Ислом ўқув юртларида қўлланма сифатида ишлатиб келинмоқда.\nБундан ташқари, Мовароуннаҳрда «Итқон», «Тафсири Нўъмоний», «Тафсири Тибён», «Тафсири Мавлоно Чархий» каби маҳаллий тилларда таълиф қилинган кўплаб тафсирлар мавжуд. Улар тожик, ўзбек, татар ва бошқа тилларда ёзилган. Эслатиб ўтмоқ лозимки, мазкур машҳур муфассирларнинг китоблари ҳозирги вақтда Ўзбекистоннинг кутубхона ва музейларида мавжуддир ва жумладан, Ўзбекистон мусулмонлари идораси қошидаги кутубхонада ҳам бор. Бу китоблардан уламолар ва илм толиблари Ислом ва мусулмонлар хизмати учун бўлаётган илмий баҳсларида истиъфода қилмоқдалар. Аллоҳ таоло уларнинг барчаларини Ўзи хуш кўрган ва рози бўлган хайрли ишларга муваффақ қилсин! Омийн!


09:30 21.08.2020 (Янгиланган 09:48 21.08.2020)\nМарт-июл ойларида Ўзбекистонга Россия томонидан коронавирусни диагностика қилиш учун мингдан ортиқ тест тизимлари етказиб берилган.\nТОШКЕНТ, 21 авг – Sputnik. Роспотребнадзорнинг бир гуруҳ мутахассислари коронавирус пандемиясига қарши курашнинг ташкилий чоралари бўйича маслаҳат бериш учун яқин орада Ўзбекистонга ташриф буюриши мумкин. Бу ҳақида Россия ТИВ расмий вакили Мария Захарова хабар қилди.\n“Роспотребнадзорнинг бир гуруҳ мутахассислари ўзбекистонлик ҳамкасабаларини эпидемияга қарши кураш чораларини ташкил қилиш бўйича маслаҳатлашиш учун Ўзбекистонга ташриф буюриши мумкин. Биз ушбу ташриф яқин орада амалга ошади ва биргаликда кўрилган чоралар Ўзбекистондаги эпидемиологик вазиятни сифат даражасида яхшилашга хизмат қилади деган умиддамиз”, - деди Захарова брифингда.\nДипломат айтишига қараганда, март-июл ойларида Ўзбекистонга Россия томонидан коронавирусни диагностика қилиш учун мингдан ортиқ тест тизимлари етказиб берилган.\nЗахарова шунингдек, 16 август куни Ўзбекистонга 38 нафар шифокорлар гуруҳи юборилганини ва Россия соғлиқни сақлаш вазирлиги томонидан видеоконференциялар ўтказилаётганини қайд этди.


Инфоурок / Другое / Другие методич. материалы / Сценарий открытого урока (факультатив) по узбекской литературе на тему: "Маънавий меросга бир назар"\nМаънавий меросга бир назар\n(мусобақа, фикр – мулоҳаза\nИлмий: ўқувчиларда маънавий мерос ва қадриятларимизга\nТарбиявий: ўқувчиларнинг тафаккурини ўстириш орқали\nчин инсоний фазилатларни шакллантириш.\nРивожлантирув: ўқувчиларни ижодий фикрлашга ўргатиш\nорқали нутқни ўстириш.\nХотирани тиклаш (тест)\nТафаккур ривожи (ривоят)\nДонолар ўгити (мақол)\nГўзал мажлис (чистон)\nУлуғлар нигоҳи сўзлар\nІ гуруҳ «Шижоат»\nІІ гуруҳ «Заковат»\n(Тўра Сулаймоннинг «Илтижо» шеъри билан айтиладиган дилрабо қўшиқ оҳиста янграб туради, «Баҳор келса бошланар...»).\nДарс ўқитувчининг қуйидаги сўзлари билан бошланади:\n- Ассалому алайкум, меҳмон Устозлар!\nТарихсиз келажак йўқ, дер халқимиз,\nКелажакка боргувчи йўлдамиз-ку, биз.\nТарихнинг залворли юкин кўтариб,\nКелгуси авлодга бергувчимиз биз.\nҲа, асрларга сирдош бўлиб келаётган урфу одобимиз, тарихимиз мада-ниятимиз ва тилимизни асраб-авайлаб келгуси авлодга етказиш сизу бизнинг зиммамиздадир.\nБугунги дарсимиз мавзуси ҳам айнан шу меросни дилга жойлаб, комил инсонлик сари интилиб, тафаккуримизни ўстирсак нур устига аъло нур бў-лади.\nБугунги дарсимизда меҳмон Устозлар қатнашаётган экан, шу дарсимиз улар олдига ёзилган оппоқ дастурхону билимимиз бараканинг боши бўлган нон, бугун наврўзий кунларнинг бири экан, қадриятларимиздан бири бўлган наврўз таомларидан сумалак қайнатиб, уларни сийлайлик.\nСиз ўқувчилар эса, билимларингизни синаш орқали наврўзий таомлар-дан бири бўлган «Наврўз кўжа»сини тайёрлаш учун масаллиқ тўплангиз.\n1. Марҳамат, дарсимиз режасига мувофиқ гуруҳлар номингизни шарҳланг:\n(Буғдойни саралаб сувга соламиз).\nБиринчи гуруҳ сардори:\n- Биз гуруҳимиз номини «Шижоат» деб атадик. Шижоат – оғир ва қийин шароитда кўрсатиладиган ғайрат, қатъийлик, мардлик, жасорат деган маъ-нони англатади. Шижоатли инсон ҳеч нарсадан қўрқмайди, балки ҳар қандай шароитда ҳам мардлик ва жасурлик уларни тарк этмайди.\nИккинчи гуруҳ сардори:\n- Заковат - арабча сўз бўлиб, ўткир ақл идрок, зеҳн, зако, донишмандлик деган маънони англатади. Биз ҳам заковатли инсон бўлишга ҳаракат қиламиз. Шунинг учун гуруҳимиз номини «Заковат» деб номладик.\n(Ҳар иккала гуруҳга рағбат – буғдой масаллиғи берилади).\n2. Биринчи мусобақа. Тест билан ишлаш. (Тест саволлари интерактив доскада илова қилинади).\n(Рағбат – арпа масаллиғи). Ивитилган буғдойни сувдан олиб, тахтага ёямиз.\n3. Ривоятларни тинглаб ибрат олмоқ ва давом эттирмоқ илми. (Шогирд устозидан шижоат, саховат, хушхулқликдан қай бири улуғдир, деб сўради устоз: энг улуғи хушхулқликдир, - деб жавоб берди). Нима учун? (Баҳс-муно-зара уюштирилади).\nИккинси мусобақа. Ҳар гуруҳдан бир ўқувчи чиқиб бахт-саодатга эл-тувчи фазилатлар ва бахтсизликка олиб борувчи иллатларни ёзадилар ва уларнинг айримларини шарҳлайдилар.\nБахт-саодатга элтувчи фазилатлар: ҳаё, хушхулқлик, номус, мурувват, адолат, меҳнат, омонат, садоқат, сахийлик, шижоат.\nБахтсизликка олиб борувчи иллатлар: ҳасад, адоват, такаббурлик, ёлғончилик, мунофиқлик, чақимчилик, хиёнат, жоҳиллик, ялқовлик (рағбат: маккажўхори). (Меҳмонларга ундурилган буғдой кўрсатилади).\n4. Учинчи мусобақа. Илм ва билим ҳақидаги мақолларни айтиш. (Унган буғдойни гўшт қиймалагичдан чиқарамиз).\nАввал ўрган, кейин ўргат.\nБахт белгиси - билим.\nИлм олишнинг эрта-кечи йўқ.\nИлм кўп, умр оз.\nКерагини ўқи. (Рағбат: нўхат).\n(Қоришмага сув қуйиб ширали сувни докадан ўтказамиз).\n5. Гўзал мажлис томоша қилинади. Шоиралар ҳақида қисқача маълумот берилади.\nТўртинчи мусобақа. Чистонлар. (Рағбат: мош).\n(Олов ёқилиб, ёғ доғланиб, масаллиғ солинади).\nБешинчи мусобақа. Сардорлар баҳру байт айтадилар. (Рағбат: гуруч).\n(Қозон қайнамоқда) икки гуруҳ биргаликда лапар айтадилар.\n(Қозонга ният айтилиб тош солинади).\n6. Улуғ инсонлардан Лутфий, Навоий, Бобур, Нодира, Увайсийлар сий-молари намойиш этилади. (Ўзбек тилига асос солган Навоий унинг устози Лутфий, ўз Ватанидан йироқда яшаган Бобур, қизларга мактабдорлик қилган Увайсий ва унга ҳомийлик қилган Нодиралар нияти тингланади).\n- Ул менинг жони жаҳонимға салом,\nЖондин ортуқ меҳрибонимға салом.\nАссалому алайкум аҳли азизлар, доимо эзгулик бошида бўлинг!\n- Одами эрсанг демагил одами,\nБарча одамлар бир-бирига меҳру муҳаббатли бўлсинлар.\n- Ҳар ким ўз диёрида давру даврон сурсин.\nВатани обод бўлиб нурга тўлсин.\n- Фиғонким, ғардиши даврон айирди шоҳ суворимдин,\nҒамим кўп, эй кўнгул бехабарсен ҳолу зоримдин.\nОта оналар фарзандидан, болалар ота-онасидан айрилмасин, бахтли яшасин.\n- Дунёни букун давр ила даврони ғанимат,\nКелтурди халойиқники, меҳмони ғанимат. Бу ғанимат дунёда соғу саломат бўлиб узоқ умр кўрингиз. (Рағбат: ловия).\nНавбат ўқувчилар ва меҳмон устозларга берилиб, уларнинг тилаклари ҳам тингланади. (Қозондаги сумалак димланиб қўйилди).\nДарс якуни. Ўқувчилар таассуротлари.\n- Дарс давомид тест синовлари орқали билимларимизни текширдик. Аждодларимизнинг буюк маънавий мерослари ва қадриятлари билан яқиндан танишдик. Булар наврўз таомларидан бири «Сумалак»ни қайнатиш техноло-гияси билан танишдик.\n- Қозоқ халқининг наврўзий таоми бўлган «Наврўз кўжа»сини тайёрлаш-даги етти хил дон масаллиғи билан танишдик, булар буғдой, арпа, маккажў-хори, гуруч, мош, нўхат, ловия экан.\n- Дарсда илм, билим ҳақидаги мақолларни айтдик. Ривоят томоша қилиб устоз ва шогирд муомаласидан мамнун бўлдик.\n- Ота-боболаримиз томонидан яратилган мақоллар ҳаётий тажрибаларда синалганлиги учун бизларга ҳаёт йўлида катта ёрдам беришига ишонамиз.\n- Дарс бошланишида ажойиб мусиқани тингладик. Дилрабо куй барчани ўзига ром этди. Гўзаллик олдида катта-ю кичик бирдай мафтунлигини хис этдик. Шоиралар Нодира ва Увайсийнинг нутқи бизда катта таассурот қолдирди.\nЎқитувчининг якуний сўзи.\n- Ҳақиқатдан ҳам, гўзалликка барча шайдо. Гўзал баҳор кунларидан бирида ўтаётган дарсимизда қайнаган сумалагимиз мана тайёр.\nМарҳамат, гуруҳ сардорлари оппоқ дастурхонда қуёшдай кулиб турган нон ва пиёлаларда сузилган сумалакни меҳмонларга узатинг. Ёқимли иштаҳа.\nЎқувчилар билми изоҳланиб интерактив доскада баҳоланади.\nУйга вазифа (интерактив доскада илова қилинади).\nДарс ниҳоясига етди.\n«Маънавий меросга бир назар»\nНомер материала: ДВ-030133


— Дунёда коронавирусдан зарарланганлар сони тобора ортиб бормоқда. Ҳануз вирусни тўлиқ бартараф этувчи дори воситаси яратилгани йўқ. Аммо шифокорлар, дунё олимлари ўз илмий изланиш ва тадқиқотларида вирусни даволашда қўлланадиган ёндош дори воситалари комплекси билан инсонларнинг саломатлигини тиклашга ҳаракат қилишмоқда.\n13:04 20 Октябр 2020\n12:14 20 Октябр 2020\n12:03 20 Октябр 2020\nХалқ депутатлари Қашқадарё вилояти кенгашинг навбатдаги сессияси бошланди.\n11:50 20 Октябр 2020\nЯнги "Cobalt" двигателидаги носозликдан бутун маҳалла хабар топди. Кейин нима бўлди?\nАвтомобиллар бозоридан автоулов харид қилиб чув тушган харидорлар ҳақида кўп эшитганмиз, гувоҳи бўлганмиз. "Олибсотарлар"нинг мақтаб таклиф қилган «камчиликсиз» автомашиналари кейинчалик "ҳунарлари"ни кўрсата бошлайди. Шу учун кўпчилик янги автомобиль харид қилишни афзал билса керак. Аммо автосалондан харид қилинган янги машиналар хар...\n11:39 20 Октябр 2020\n11:31 20 Октябр 2020\nЖиззахлик солиқчилардан оммавий диктант ва ёзма иш олинди\n— Тил байрами муносабати билан Жиззах вилоят давлат солиқ бошқармаси ходимлари ўртасида оммавий тарзда лотин ёзувига асосланган ўзбек тилида иш юритиш, бехато ёзиш, давлат тили билан ишлашда имловий хатоларга йўл қўймаслик масалаларида диктант ва ёзма ишлар олинди, — дейди Шароф...\n11:12 20 Октябр 2020\n10:54 20 Октябр 2020\nОзиқ-овқат захираси етарли, аммо, у бозорда эмас - Зойир Мирзаев\n10:43 20 Октябр 2020\nShowing 171-180 of 16,615 items.


Алданиб қолманглар, опа-сингиллар! | Muslimaat.uz\nМанзилингиз:Муслимаат»Муслима»Алданиб қолманглар, опа-сингиллар!\nАлданиб қолманглар, опа-сингиллар!\nBy Muslimaat on\t Oktabr 15, 2011 Муслима\nБиз илму-фан кенг тарғиб қилинган ва замонавий дунёда яшаётган бўлсак-да, барибир, хурофотлар соғлом фикрлашимизга соя ташлаб туради.Турли хил аёллар билан учрашиб, кўплаб «ғаройибот»ларни билиб олишингиз мумкин, масалан, уларнинг сеҳр-жодуга бўлган ихлосларини.\nБундай аёлларда кичкина муаммо пайдо бўлиши билан дарҳол фолбин излаб қолишади. Оқибатда эса «тешик тоғора» билан қоладилар! Сизни алдашларига рози бўлманг, яна шариат қоралаган амалларни қилиб, гуноҳкор бўлманг! Баъзи одамлар намозларини барпо қилмай, Аллоҳ буюрганидек либос киймасдан, сеҳргар ва фолбинлардан ёрдам ва бахтлари очилишини сўраб юрадилар. Улар ибодат қилмайдилар, рўза тутмайдилар-у, аммо катта гуноҳларга ботадилар; сеҳр-жоду, афсун ва фолбинлар башорати муаммоларини ҳал қилишига ишонадилар.\nАна шунда инсон табиати яққол намоён бўлади, шайтоннинг васвасаси ва нафснинг хоҳиши. Фолбин, сеҳргар ёки экстрасенсга берилган пуллар кўп муаммоларни ҳал қилади ва дунёю охиратдаги яхшиликларга эришамиз, деб ўйлайдиганларнинг сони бир неча юзлаб, ҳатто минглабдир. Йилдан-йил эса бу кўрсаткич камайгани йўқ. Исломдан йироқда бўлган сеҳргар ва фолбинлар одамларнинг саводсизлигидан фойдаланиб, «руҳоният тадбиркорларига» айланиб бормоқдалар. Ким сеҳргар ёки фолбинга борса, унинг айтганларига ишонса, у иймонсизликка юз тутган бўлади.\nМуҳтарама опа-сингиллар, коҳин-сеҳргар, фолбин ва ҳоказолардан четланингиз! Аллоҳга иймон келтириш керак, Аллоҳдан қўрқиш керак ва фақат Унинг раҳматидан умидвор бўлиш керак!\nБир куни Умар розияллоҳу анҳу ўз халифаликларини айланиб юрганларида, елкасида бола кўтариб юрган бир кишини учратиб қолдилар. Уларга қараб туриб,«бир-бирига бунчалик ўхшаш ота-болани ҳали кўрмагандим», дедилар. У киши эса, эй Амирул мўминин, Аллоҳга қасамки, бу болани марҳума аёлим туққан» , деди. Халифа ҳайрон қолиб, бўлиб ўтган воқеани сўрадилар. «Эй Амирул мўминин, – деб сўз бошлади ҳалиги киши, – сафарга чиқишимдан аввал ҳомиладор аёлимга, ҳомилангни Аллоҳга омонат топширдим дедим. Сафардан қайтмасимдан олдин аёлим вафот этди. Кунлардан бирида Бақий қабристонида ялтираб турган нуқтани кўриб қолдим. Қўшнимдан эса бу ҳол тунлари шу жойда бўлиб туришини билдим. Мен бу нуқта аёлим қабри эканини пайқаб, уни очдим. Марҳума аёлимнинг тиззаларида эса тирик бола турарди! Четдан эса бир овоз менга: «Аллоҳга омонат топширган болангни ол, агар боланинг онасини ҳам омонат топширганингда, уни ҳам тирик топардинг», деди. Мен болани олдим, қабр эса дарҳол ўзи ёпилиб қолди».\nМуҳтарама опа-сингиллар, агар биз ёлғизгина Аллоҳдан қўрқсак, фақат Ўзигагина суянсак, Ўзидангина мадад сўрасак, Аллоҳ бизларни турли бало-офатлардан мана шундай сақлайди!\nAprel 7, 2019 0\n“Ёшлик – бебошлик”\nAprel 3, 2019 0\nАЁЛЛАРНИНГ МОДДИЙ ТАЪМИНОТИ\nБЕҲАЁ БЎЛМАНГЛАР! ҲАЁ ПАРДАСИНИ ЙИРТМАНГ!


Мамаризо Нурмуратов Марказий банк раҳбари бўлди – Газета.uz\nLotinchada 7 июн 2017, 09:40 Иқтисодиёт\nЎзбекистон Президентининг тавсияси билан Олий Мажлис Сенати 6 июнь куни Сенатнинг Бюджет ва иқтисодий ислоҳотлар қўмитаси раиси лавозимида ишлаб келаётган Мамаризо Нурмуратовни Ўзбекистон Республикаси Марказий банки Бошқаруви раиси этиб тайинлади.\nМБ матбуот хизмати маълумотларига кўра, Мамаризо Нурмуратов (1960 йилда туғилган) — Тошкент халқ хўжалиги институти ва Ленинград иқтисодиёт-молия институтини тамомлаган.\n1982−1985 йилларда Тошкент Халқ хўжалиги институтида ўқитувчилик қилган. 1985−1988 йилларда Москва Молия институти аспирантурасида таҳсил олган. Иқтисодиёт фанлари номзоди.\n1989−1993 йилларда Тошкент халқ хўжалиги институти ва Молия институтларида доцент бўлиб ишлаган.\n1993 йилдан бошлаб Марказий банк тизимида фаолият кўрсата бошлаган: Марказий банкда Илмий тадқиқотлар маркази бошлиғи, Бошқарув раисининг ўринбосари, Марказий банк раисининг биринчи ўринбосари лавозимларида ишлаган.\n2000−2004 йилларда Ўзбекистон молия вазири лавозимида фаолият юритган. 2004−2006 йилларда Самарқанд вилоятига раҳбарлик қилган. 2006−2017 йилларда Ўзбекистон Марказий банки раисининг маслаҳатчиси бўлиб ишлаган.\n«Газета.uz» 13 321


Интернетда iPhone 7 учун мўлжалланган ғилоф сурати пайдо бўлди\n23:35 / 09.03.2016\nТвиттернинг OnLeaks никига эга фойдаланувчиси Apple iPhone 7 смартфони учун мўлжалланган ғилофнинг суратларини чоп этди, деб хабар бермоқда TechInsider нашри.\nСуратда смартфоннинг ўзи йўқ, бироқ ғилоф суратидан ҳали чиқмаган iPhone 7’нинг баъзи жиҳатларини билиб олиш мумкин. Мисол учун, суратда ғилофнинг пастки ён томонида, қувватлаш порти ёнида иккита симметрик қирқим борлигини кўриш мумкин, бу эса янги смартфон учун стереодинамиклар борлигидан дарак беради. Шу билан бирга ғилофда қулоқчинлар учун разъём йўқ.\nҒилофдаги камера учун очиқ жой ҳам ноодатий катта ўлчамга эга. Эҳтимол, бу иккита ёнма-ён жойлашган камеранинг мавжудлиги билан боғлиқдир. Шунингдек, аввалроқ интернетда iPhone 7’нинг қалинлиги 6,1 мм ни ташкил қилиши, камера эса корпусдан бўртиб турмаслиги ҳақида гаплар пайдо бўлганди.\nЯнги смартфон илк намойиши 2016 йил кузида ўтиши кутилмоқда.


Шавкат Мирзиёев: Олмазор туманидаги 42 фоиз йўллар талабга жавоб бермайди\n01:39 / 22.04.2017\nШавкат Мирзиёевнинг 21 апрель куни Олмазор туманига ташрифи давомида туман фаоллари билан йиғилиш ҳам бўлиб ўтди. Унда Шавкат Мирзиёев тумандаги 42 фоиз йўлларнинг талабга жавоб бермаслигини таъкидлаган. Бу ҳақда Ўзбекистон Президенти Шавкат Мирзиёев Олмазор тумани фаоллари билан ўтказилган йиғилишда маълум қилди.\nДавлат раҳбари тумандаги Лангар ва Бешқўрғон каби қатор кўчалар таъмирга муҳтожлиги, айрим кўчаларда эса ҳаттоки, ёритиш ускуналари ишламаслиги, кўп қаватли уйлар ер тўла ва том қисми ачинарли ҳолатда эканини танқид қилди.\n“Келес йўли, Уста Ширин, Аҳмад Дониш маҳалла йўллари, Шифокор кўчалари мутлақо яроқсиз ҳолатда. Пойтахтдаги мавжуд ички йўлларнинг ички ҳолати бўйича энг қониқарсиз ҳолатлардан бири бу Олмазор тумани”, – дея атади президент Шавкат Мирзиёев.\nШунингдек, 508 та кўп қаватли уйнинг ер тўла муҳандислик тармоқлари, 812 та кириш йўллари, 55 минг квадрат метр уй олди йўлаклари, 3 минг квадрат метр ирригация тармоқлари таъмирталаб ҳолатга келиб қолган.\nБиргина, Олмазор туманидан Президент виртуал қабулхонасига 17 мингдан ортиқ мурожаат келиб тушган. Уларнинг асосий қисми уй –жой қурилиши, коммунал, тиббиёт, ички йўллар, пенсия ва нафақалар, банк ва молия, кредит олиш билан боғлиқ муаммолар. Ушбу мурожаатларнинг атиги 8 фоиз ижобий ҳал қилинган. 90 фоизга умумий мазмундаги тушунтиришлар берилган. 126 тасига эса 4 ойдан буён жавоб берилмай келинган.


Жигар циррозига одатда жуда мураккаб ва давосиз дард сифатида қаралади. Аммо сўнгги йилларда тиббиёт анча ривожланди, айниқса, хорижлик жарроҳлар жигарни кўчириб ўтказиш бўйича катта ютуқларга эришди. Ўзбекистонлик беморлар бундай дардга шифо топиш учун Ҳиндистонга жўнашлари кўп кузатилади. Қувонарли жиҳати, улар орасида соғайиб кетганлари ҳам талайгина. Бугунги мақоламиз қаҳрамонлари ҳам жуда мураккаб вазиятда. Бир оиланинг икки ўғлони жигар циррозига чалинган ва улардан бири Ҳиндистонда қолиб кетгани камлик қилгандек вирус ҳам юқтириб олган.\n– Бир акам дардга чалиниб, бири соғ бўлса ҳам майли эди, иккинчиси тиргак бўларди. Акаларим Баҳодир ва Жаҳонгир Салайдиновларнинг ҳар иккиси ҳам жигар циррозига чалинган. Энди биз икки опа-сингил, онамиз ва келинойилардан иборат аёллар нима қилишимизни билмай қолдик, – дейди наманганлик Назира Жамолиддинова.\nАкаларим соғлигида жуда бақувват йигитлар эди, дард ҳар иккисини ҳам тўкиб қўйди. Баҳодир акам қўшиқлар айтарди, ҳозир ҳам “Соғайсам, масжидга чиқиб азон айтаман”, деб ният қилиб юради. Шу акамга зудлик билан операция буюрилгани боис Ҳиндистонга бориб жигар кўчириш учун коримизга яраб турган дўконимизни сотиб юборишга мажбур бўлдик. Энди навбат уйимизга келяпти. Энг алам қиларлиси, бир опам ҳам шу касалликдан вафот этган. Қариб қолган ота-онам яна бир бор фарзандидан жудо бўлмасликлари учун елиб-югураяпмиз.\nҲозир Ҳиндистондамиз, дард устига чипқон деганлари шудир-да, шифо излаб келган Баҳодир акам бу ерда коронавирусга чалиниб қолди. Мажбурликдан анча пулимизни аввал шу касалликни даволашга сарфлаб қўйдик. Бугун даволанишлар учун жуда-жуда қийин вазиятга тушиб турибмиз ва Kun.uz сайтининг саховатпеша муштарийларидан ёрдам сўрашдан ўзга иложимиз қолмади. Жигарга ҳам ўзимиз донорлик қиляпмиз, шу ҳолатда бегона юртларда қолиб кетишимизни ўйласам, юрагим орқага тортиб кетади. Бизга ёрдам қўлини чўзганларнинг бирига минг берсин, илоҳим, – деди акалари учун куйинган сингил йиғлаб.\nАка-ука Салайдиновларга оид маълумотлар:\nUzcard: 8600 0417 5792 0914 (Агробанк, Жаҳонгир Салайдинов номида)\nСбербанк: 4817 7603 3870 0812 (таниши Урал Абдуазизов номида)\nVisa: 4218 3200 2028 4674 (синглиси Сожидахон Нуриддинова номида)\nТелефон рақами: +99897 2501783 (укаси)\nАзиз юртдошлар! Бир кишига бу дард тегишининг ўзи оғир синов. Бир оиланинг икки ўғли бундай дардга чалиниши эса ниҳоятда жиддий ҳолат. Кўпчиликнинг оз-оздан ёки озчиликнинг кўп қилиб бергани ҳам бу оилани оғир вазият чангалидан қутқариб қолиши мумкин. Эҳсонни сақлаб турманг.


ЁШЛАР ДИАЛОГИ « Ўзбекистон Халқ Ҳаракати\n28 June 2020 - 7:58\nЖонтемир Жондор: Зулфиқор.Муносабат.\nСавдо соҳасида ишлаган киши билади, мол ҳаридор ёнига борса қадрсизланади. Лекин шуни англаган ҳолда фикри уйғоқ ижодкор тенгқурлардан адабиёт орқали жамиятимизда рўй бераётган тўғри-нотўғри воқеаларга кескин, виждонан, ҳодисаларни теран таҳлил ғалвиридан ўтказиб муносабат билдиришларини (мажбурлаган, буюрган эмас) илтимос қилган эдим. Ва шу йўсин сизларнинг инсон, миллат, борлиқни қай даражада тушуниш, англаш ва атрофингизда ўйин тушаётган “ажина шамол” юрагингизни қанчалик куйдираётганини фаҳмлаб олмоқчи эдим. Аммо бундан икки йил бурунги каби ҳамма гур этиб ёндию, амалга келганда саси чиқмай ин-инига кириб кетди. Ўшанда ҳам энг яқин дўстларимдан катта умид қилган, уларга қаттиқ ишонган, натижада панд еб қолган эдим. Тўғри, ҳали белгиланган бир ҳафта якунига етмади. Барибир сезябманки, бу гал ҳам тўрт-беш узоқ танишлардан бўлак қадрдонлар оғиз очмайдилар. Ва буни табиий қабул қиламан. Шунчаки ўтган сафар орқага тисарилган дўстларга яна имкон берилса, мардликларини кўрсатиб қўярмилар, деган умидим бор эди. Алалхусус амин бўлдимки, томирида қул, қўрқоқ қони оқадурганлар то қиёмат ноҳақлик кўзига тик қаролмас, кўксида ҳазрати Алий жасорати нур ташлаганлар ундамасанг-да майдонга чиқар экан.\nБу ёғига фақат жасоратлиларга мурожаат этмоқчиман. Кўчада, даврада, ишхонасида, қадаҳ қошида эмас, ичида, руҳида, муқаррар қиёмат ва Тангри қошида ҳақиқат томонида тик тургувчи жасоратлиларга!\nЭнди қўйилган мақолалар тўғрисида\nДўстимиз Бегали Эшонқуловнинг шеърият ва халқ ўртасида пайдо бўлган узилиш, бўшлиқ ҳақидаги қарашларини ўқидим. Бегали, дўстим, рости, охиригача жўяли таҳлил кутдим мақолангиздан. Негаки сиз мен нимадир кутишимга арзирли одамлардан бирисиз. Қаранг, кимнингдир шеърини тўртта шишадошидан бошқа ўқимас, эшитмаётган экан, бу унинг даражаси ва баҳоси! Сизнингча “ким одамларга тушунарсиз руҳда ёзса, ўшанинг ошиғи олчи”. Ва айнан шулар адабиётни ўз халқидан узоқлаштирмоқда. Келинг, имкони борича сочма гапдан қочиб, манзили билан ёзайлик. Номма-ном сананг “ўшалар”ни. Савиянгиз, шеърий санъатингиз етганича таҳлил қилиб, фикрингизни исботлаб беринг. Масалан бугунгача бирорта шеърни таҳлил қилиб кўрсатганингизни мен билмайман. Яна бир нарсани эсингизга солиб қўяй. Сизу мен севиб ўқигич Рауф Парфи, 70 лар, Абдували Қутбиддин, Азиз Саид, ҳатто Эшқобил Шукур ҳам “одамларга тушунарсиз руҳда” ёзишади. Адбиётнингхалчиллашиши ҳақиюаги фикрингизга қарши ўлароқ айтаман, халқ адабиёт олдига чиқиши керак! Адабиётнинг васифаси бу. Аста-секинлик билан инсониятни қуйидан юқорига юксалтириб боражак нарвондир у.\n“Мундоқ қараса, адабий давраларда модерн мақталмоқда. Шартта модернга ўтди қўйди…”\nСиздан илтимос, аввал модерн деган сўз замирида нима ётганини, бу атама қачон юзага келган, маъноси нима билиб олинг. Эсингизда бўлсинки, ҳозир метамодерн даврида яшаябсиз. Содда қилиб тушунтирсам, бизга янгилик бўлган ҳамма нарса модерн. Энди айтингчи, Навоийнинг қайси ғазали, қайси сатри сизга янгилик бўлиб кўринмайди?! Мени кечиринг, хотирангизга бу каби нотўғри қарашлар ёпишиб қолишига сиз эмас, сизга модернни ўзи англамай тушунтирганлар айбдор. Деярли саксон фоиз ёш ҳатто катта ижодкорлар ҳам сиздек ўйлайдилар бу ҳақда. Далада кетмон чопаётган деҳқон “яшил ранг” остидаги маънони англагунча ўлиб кетади дебсиз. Шу ерда адабий қарашларингиз ҳаддан ортиқ тор эканини исботлаб қўйибсиз. Рамзлар, ишоралар айнан халқ оғзидан олинади. Гап тагида гап яшириш айнан халқимизга хос. Биргина халқ яратган “ҚАРҒАЛАР” қўшиғини мисол қилиб кўрсатсам етарли менимча. Рамз, метафорасиз адабиёт – ўлик адабиётдир. Яъни воқеликнинг ўзи эмас, унга берилган ишора гўзал. Кўчанинг ўйдим-чуқурлиги воқелик. Энди уни шеърга солиш учун рамзилик керак. Алпомиш эпосидаги камон, Гўрўғлидаги от, гўр, Навоий достонларидаги кўзгу, тоғ, сарой… буларнинг бари рамз! Ишонмасангиз бемалол достоншунос, фалклёршунос олимлардан, дейлик Шомирза Турдимовдан сўрашингиз мумкин. Ўзимзда ҳам рамзлар қалашиб ётибди, деган гапингиз эса, юқоридаги гўл деҳқонга мутлақо терс.\nСизни мен англадим. Аслан истеъдоди бўлмай туриб, ҳар мақомда йўрғалаётганларни саваламоқчисиз. Шундай экан, юзхотирликни четга суриб, дангал-дангал кимлигини айтиб, исботлаб ёзишга мажбурсиз. Ўрдак ўқ эмас, тўнғиз ўқдан фойдаланингки, теккан жойини ўпириб кетсин!\n“Халқ шоирини халқ ҳам таниши керак” деган гапингизга қўшиламан. Сарлавҳани шундай номлагансизу боғ-у тоққа ўрлаб кетгансиз. Халқ шоири деган унвонни кўтариб юрган, аммо на адабиёт тан олган, на халқ танидиганлардан мисоллар келтириб, очиқ-ойдин ёзсангиз бошқача чиқарди.\nНима бўлганда ҳам сизга раҳмат. Доим шундай фаол бўлинг. Яқин олиб аччиқ гапирган бўлсам, маъзур тутинг.\nФарруҳ Ҳасановнинг “БЎШЛИҚ” мақоласи ҳам Бегалиники билан деярли эгиз. Фарқ: Бегали “халққа яқинлашайлик” деса, Фаррух халқ билан мулоқатга киришмоқ учун “умумий тил”ни тополмаяпмиз, деган хулоса беради. Ҳам содда, ҳам таг маъноли, ҳам санъаткорона ёзиладиган умумий тил. Буни ўйлаб кўрса арзийди.\nЖаҳонгир Ғойипов эса, китобдан узоқлашиб бораётган авлод фожиасини ўз ҳаётий мисолларида кўрсатиб ўтмоқчи бўлган. Дўстимиз айтганидек, техникада ҳиссиёт йўқ. Тараққиёт енгиллик яратиш билан бирга, инсон қалбини музлатиш билан ҳам шуғулланяпти. Ишонаманки, одамзод барибир ибтидога қайтади. Бошқа йўли ҳам йўқ унинг.\nНасрулло Эргаш тор доирада бўлса-да, аламли дардларни кўтариб чиқибди. Бир қарашда мақола муаллифнинг шахсий етишмовчилиги устига қурилгандек кўринади. Масалан у КАМБАҒАЛЛИК СИНДИРОМИ тўғрисида ўзи ва атрофидаги ёш, истеъдодлардан мисол келтириб гапирадики, буни ўқиганлар, ҳеч шубҳасиз муаллифга ачинадилар. Куюнадилар. Ва Насрулло буни атай кимнингдир раҳмини келтириш учун ёзмаётгани шундоқ сезилиб турибди. Аслида ҳам аҳвол шу даражага етиб келган-ку! Савол туғилади: вазир, ҳоким, умуман амалдорлар отнинг калласидек ойлик олиб яшайдилару ижодкор қалам ҳақига бир кун тўйиб таомланолмайди? Унда адабиётни бутунлай чеклаб, таъқиқлаб қўйишсин, инқирозга учраган соҳа сифатида. Ўлма эшагим, арпа ейсан, дея алдаб, судраб юрмасдан.\nИжодкорларга аталган аъзолик чиптаси, имтиёзли уй масалаларида ҳам куюниб гапирган дўстимиз. Уюушма Насруллога тегирмон навбати билан, қабилида чиройли тушунтириши мумкин эди менимча. Ёки икковига ҳам арзимаса, арзимаслигини исботлаб берса олам гулистон.\nГуруҳбозлик ва маддоҳликни йўқотиб бўлмаслиги аниқ. Бу ҳол Гомер даврида ҳам бўлган. Ва тарих ҳалигача мақтовни суймайдиган ўриндиқ эгасини кўрмаган. Истеъдодли одам мағрур бўлади. Ҳа деганда ҳаққини сўраб боравермайди. Вазиятдан эса, ҳаккалар, қарғалар, шоқоллар устамонлик ила фойдаланадилар. Ечим шуки, биз ўз ҳаққимизни талаб қилишни ўрганишимиз керак! Ёлғиз бўри бўлиб юрсам биров эътироф этади деб ўйламанг. Қайтамга қувонадилар.\nИстеъдодни қадрламаслик, унинг кўламини фаҳмламаслик истеъдод эгасидан кўра у яшайдиган мамлакат учун фожиа! Ва буни истеъдодсизлар икки дунё тушунмайдилар. Нафақат адабиёт, илим соҳасидаги барча талантлилар аянчли аҳволда бугун. Бунга барибир тангри жим қараб турмас, бир хор қилган нарсасини бир улуғлайди. Аммо шундай экан, дея жим кутиш бизга ярашмас! Сўнгги нафасгача муносиблар қадр-қиймати учун курашамиз.\nОрифжон Комил акамиз СЎЗ борасида анча кўламдор мақола эълон қилдилар. Мавзуни тарихдан бошлаганлари, дину илоҳиёт замирида фикрларини ёритиб берганлари ёқди. Аммо эътирозим ҳам йўқ эмас. Биринчидан Туркий адабиётни Рабғузийдан бошлабсиз, Тош битиглар қаерда қолди? Туркий адабиёт тартхи ислом дини ё арабларга бориб тақалмайди ҳам. Тарихчилар илк ёзувлар Туркийларга тегишли, деб бонг уряпти ахир. Рабғузий Исломдан кейинги шахс. Кейин сўз ва унинг юксалишини фақат ислом динига боғлаш керак эмас, менимча. Яна менда жоҳилият даври адабиёти деган китоб бўларди. Ўша давр адабиёти жуда юксакка чиққан. Сўфизим ҳам исломга тақалмайди. Исо алайҳиссалом қалбан сўфий эмасмиди?\nТағин сиз ҳам Бегали дўстимиз сингари модерн атамасини сал нотўғри тушунгансиз шекилли, ҳар бўлмағур ижодни унга тақагансиз. Сизлар айтмоқчи бўлган расво ёзиқлар бутунлай бошқа нарса.\nМенга мақоланинг энг ёққан томони муаммо, унинг сабаблари ва унга муаллифнинг ечими бор. Айтмоқчиманки, қуруқ олди-қочдидан иборат эмас. Илмли киши ёзгани шундоқ кўриниб турибди. Ориф ака, қўл учида эмас, масалага жиддий ёндашиб яхши нарса ёзганингиз учун раҳмат. Айтганингиздек аввало Сўз ва ижодкор номини поклаб олмоғимиз шарт. Йўқса, илму амалимиз бир пул.\nГулҳаё Анорова моддий етишмовчиликларга ўралашиб қолган, майда мавзулардан чиқолмаётган тенгқурларга: “эй, ҳали оила қурмаган, бўйнига ола хўржин тушмаган шоир, шоиралар, сизни ниманинг ёки кимнинг дарди қийнаяпти” дея ҳайқираркан, ясама дард билан шеър ёзиб бўлмаслигини ичикин уқтирмоқчи бўлади. Дард оилали бўлгандан кейин туғилмайди шоирда. Шоир дард билан туғилса (тан дарди, касаллик эмас, ички, руҳий дард), бошқа гап. Гулҳаё айтмоқчи туғма дардни ясамасидан ажрата олиш учун ўқувчида адабий дид бўлмаги керак. Менимча дид ўсиб боряпти.\nАдабиётга муносабат, унинг қудрати чексиз эканига, маърифатсиз ҳозирги чанг босган ҳолимиз ўнгланмаслигини ҳис этиб, унга жиддий қараётганингиздан хурсандман.\nАслида ният яхши асарни ёмонидан саралаш эмас, омма ва ҳатто ижодкорларни ҳам фикрлашга ўргатишдир. Фикрлай олган одамда ўз-ўзидан дид ҳосил бўлади. Узоқ-яқинни кўриб хулоса чиқара олади у. Энг муҳими мавжуд муаммоларга ечим излашга киришади. Таклиф беради. Шахсий қарашлари орқали атрофидагиларга таъсир ўтаказади. Ҳаққини талаб қилади!\nЮқоридаги уч-тўрт киши билан муносабат якун топмайди деб умид қиламан.\nКузатув сўнггида яна бошида тилга олганим ЖАСОРАТЛИЛАРга четда мум тишлаб турмасликларини тағин такрорлаган ҳолда, энди адабиёт доирасидан кенгайиб, бутун миллат, жаҳон миқёсидаги ўрнимиз тўғрисида ҳам залворли фикр-мулоҳазалар билдиришга ўтишингизни сўраб қоламан.


Усмонғозий – Усмонийлар давлати асосчиси (2)\nBy Муҳаммад Ҳабибуллоҳ on 05/08/2017 ТАРИХ УСМОНИЙЛАР\nУсмонғозийдаги етакчиликка хос асосий сифатлар (давоми)\nИймонга тарғиб: Бурсадаги Адренос қалъасининг ҳокими Эвренос (1288-1417) қалъани усмонийларга топшириб, исломни қабул қилганидан сўнг султон Усмон унга “бек” унвонини бергани султоннинг одамларни исломга жалб қилишга қанчалар эътиборли эканини кўрсатиб беради. Эвренос “бек” унвонини олганидан сўнг усмонийлар давлатининг етакчи қўмондонларидан бирига айланди. Бу воқеадан сўнг Византия қўмондонлари Усмонғозий шахсияти ҳамда давлат бошқарувида тутган йўлидан қаттиқ таъсирланишди. Вақт ўтгани сайин усмонийлар давлатига қўшилган византиялик қўмондонларнинг сони ортиб бораверди.\nАдолат: усмонийлар тарихи тўғрисида ёзилган туркий манбаларда айтилишича, Эртуғрул ҳижрий 684, милодий 1285 йилда Қаража қалъасини византияликлар қўлидан олгач, у ерга ўғли Усмонни қози этиб тайинлайди. Ҳузурига талашиб келган бир мусулмон ва византиялик насроний ўртасида ҳукм чиқарган қози масалани насронийнинг фойдасига ҳал қилади. Бундан ҳайратга тушган византиялик Усмондан: “Менинг диним бошқа бўлса, қандай қилиб менинг фойдамга ҳукм чиқардинг?!” – деб сўрайди. Шунда Усмонғозий византияликка қуйидагича жавоб беради: “Сенинг фойдангга ҳукм чиқармаслигим мумкин эмас. Чунки Раббимиз Аллоҳ бизга: “Аллоҳ сизларни омонатларни эгаларига қайтаришга, одамлар ўртасида ҳукм қилганингизда адолат билан ҳукм қилишингизга буюради” – деган”. Усмонғозийнинг бу адолатини кўрган византиялик қавми билан қўшилиб исломни қабул қилади.\nУсмонғозий халқига ва фатҳ қилган шаҳарларига нисбатан жуда ҳам адолатли бўлган, жангда ғолиб келса, ёвга асло зулм қилмаган. Зулқарнайннинг қуйидаги сўзи доим унинг шиори бўлган: “Ким зулм қилса, биз унга жазосини берамиз. Сўнг у Раббисининг ҳузурига қайтарилади ва Парвардигори уни қаттиқ азоблайди. Ким иймон келтириб, солиҳ амаллар қилса, унга чиройли мукофотлар бўлади ва унга ўз ишимиздан енгилини айтамиз” (Каҳф: 87-88).\nИхлос: Усмонғозийнинг қилган юришлари ва жангларидан кўзлаган бирламчи ва ягона мақсади ислом динини тарқатиш орқали Аллоҳ таолонинг розилигига эришиш эди. Бу ҳақда тарихчи олим Аҳмад Рафиқ ўзининг “Ат-тарийхул оммул кабийр” номли қомусида Усмонғозийни қуйидагича таърифлаган: “Усмон жуда ҳам диндор бўлиб, исломни ёйиш муқаддас бурч эканини биларди. У чуқур ва мустаҳкам сиёсий фикрга эга эди. Усмон ўз давлатини салтанатга қизиққани учун эмас, балки исломни ёйишга қизиққани учун қурди”. Қодир Миср ўғли шундай дейди: “Усмон ибн Эртуғрул ҳаётдаги ягона вазифаси Аллоҳнинг динини олий қилиш учун Аллоҳ йўлида жанг қилиш эканига қаттиқ ишонар, ғоясини амалга ошириш учун бор куч-қуввати билан ҳаракат қилар эди”.\nУсмонғозийнинг мазкур сифатларини ўқиган ҳар қандай инсон шунга амин бўладики, унинг Аллоҳ таолога ва охират кунига бўлган иймони жуда мустаҳкам бўлган, мўминларни яхши кўриб, кофирларни ёмон кўрган, Аллоҳ йўлида жиҳод қилишга муҳаббати баланд бўлган.\nУсмонғозий Осиё минтақасидаги Византия ҳокимларига уч шарт қўярди: ё исломни қабул қилиш, ё жизя тўлаб яшаш, ё уларга қарши жанг қилиш. Шу шартга биноан, уларнинг баъзилари исломга кирди, баъзилари жизя тўлаб усмонийлар ҳимояси остига кирди. Иккаласини ҳам қабул қилмай, урушни танлаганларга қарши Усмон қаттиқ жиҳод қилиб, улар устидан ғалаба қозонди ва уларнинг ерларини ўз давлатига қўшиб олди.\nУсмонғозийда мужассам бўлган барча сифатлар ўз меъёрида эди. Масалан, у куч-қувватига таяниб зулм қилмасди, адолатли эди. Салтанатига таяниб қаҳр қилмасди, раҳмдил эди. Бойлигига таяниб мутакаббирлик қилмасди, мутавозе эди. Чунки у Аллоҳга ҳамда охират кунига иймон келтирган эди. Шу боисдан Аллоҳ таолонинг мададига эришди, Аллоҳ таоло унга ғалаба сабабларини ато этди, унга олий мақсадларга эришиш йўлида тавфиқ берди, ҳатто у қурган давлатнинг исмини эшитганда бутун дунё ларзага келадиган кучга эришди. У қилич билан давлатларни фатҳ этган бўлса, иймони, даъватга бўлган муҳаббати сабабли барчанинг қалбини забт этди. Фатҳ қилган шаҳарларини ислоҳ қилишга қаттиқ эътибор қаратар, одамларни ҳаққа даъват қилар эди.\nУсмонийларнинг давлат идорасидаги дастури\nЮқорида айтиб ўтганимиздек, усмонийлар давлатининг асосчиси – Усмонғозийнинг ҳаёти Аллоҳ йўлида жиҳод ва даъват қилишдан иборат эди. Давлат бошқарувига оид режаларни тузиш ва уларни амалга оширишда амирнинг асосий маслаҳатчилари дин уламолари эди. Усмон ўлим тўшагида экан, ўғли Урхонга қилган васиятлари усмоний султонлар учун давлатни идора қилишдаги асосий дастур саналарди. Қуйида шу васиятлардан баъзиларини келтириб ўтамиз:\n“Ўғлим, қўл остингдагиларни ҳурмат-иззат қил, аскарларга яхши муомалада бўл. Шайтон йўлдан уриб, аскарларинг ва мол-мулкингга таянма. Асло шариат олимларини ўзингдан узоқлаштирма.\nЎғлим, билгинки, мақсадимиз оламлар парвардигори Аллоҳни рози қилиш. Динимизнинг нури жиҳод билан таралади ва шу орқали Аллоҳ розилигига эришилади.\nЎғлим, биз бошлиқлик ёхуд одамларга ҳукмронлик қилиш шаҳватига мубтало бўлиб жанг қилаётганлардан эмасмиз. Ислом учун яшаймиз ва ислом учун жонимизни берамиз. Ўғлим, сен мана шунга лойиқсан.\nЎғлим, унутма, исломни ёйиш, одамларни исломга ҳидоятлаш ҳамда мусулмонларнинг обрў-эътиборлари ва мол-мулкларини ҳимоя қилиш сенинг зиммангдаки омонатдир, қиёмат куни Аллоҳ таоло сендан бу омонат ҳақида сўрайди.\nЎғлим, мен Раббим ҳузурига кетмоқдаман. Сен халқингга адолатли бўлишинг ва ислом ривожи учун Аллоҳ йўлида жиҳод қилишинг билан фахрланаман.\nЎғлим, уммат уламоларига яхши муомала қил, уларни риоя қил, ҳурмат қил, маслаҳатларини ол. Чунки улар доим эзгуликка буюрадилар.\nЎғлим, Аллоҳни рози қилмайдиган ишлардан узоқ тур. Бирон ишда ечим топишга қийналсанг шариат уламоларидан сўра, улар сенга яхши ечим кўрсатадилар.\nУнутма, ўғлим, бизнинг бу дунёдаги ягона йўлимиз Аллоҳнинг йўли, ягона мақсадимиз Унинг динини ёйиш. Биз обрўпараст ёки дунёпараст эмасмиз.\nФарзандларим ва дўстларимга васиятим шу, Аллоҳ йўлида жиҳод қилиш орқали улуғ ислом динини доим олий қилинглар. Энг комил жиҳод орқали исломнинг улуғ байроғини баланд тутинглар. Доим исломга хизмат қилинглар. Аллоҳ азза ва жалла мендек ожиз бандага бир неча юртларни фатҳ қилиш вазифасини топширди. Аллоҳ йўлидаги жиҳодингиз орқали тавҳид калимасини бутун дунёга ёйинглар. Менинг сулоламдан ҳақ ва адолатдан чиққанлари маҳшар кунида Расулуллоҳ соллаллоҳу алайҳи ва салламнинг катта шафоатларидан маҳрум бўлгай.\nЎғлим, бу дунёда ҳеч ким ўлимдан қочиб қутула олмайди. Аллоҳнинг амри ила менинг ҳам ажалим яқинлашиб қолди. Бу давлатни сенга топшираман, сени Аллоҳга омонат қиламан. Барча ишларингда адолат қил…”.\nУсмоний султонлар давлат идорасида мана шу дастур асосида ҳаракат қилдилар, илм даргоҳлари ва ҳарбий муассасаларга эътибор қаратдилар, аскарларга яхши муомала кўрсатиб, уламоларни ҳурмат-эҳтиром қилдилар, жиҳодни тўхтатмаганлари сабабли исломни бутун дунёга ёйдилар.\nУсмонийлар давлатининг асосчиси Усмон I вафот этганида давлат майдони 16 000 км2 эди. У ўз давлатига Мармара денгизига чиқиш йўли очди ва Византиянинг энг йирик икки шаҳри – Изник билан Бурсани фатҳ қилиш арафасида вафот этди. Аллоҳ таоло уни Ўз раҳматига олсин!\n “Жавониб музийъа” китобига (32) мурожаат қилинсин.\n “Жавониб музийъа” китоби, 33-бет.\nAvvalgi maqolaСавол-жавоб: “Намозни вақтида ўқимаслик ширкми?” (Шайх Содиқ Самарқандий)\nKeyingi maqola Али розияллоҳу анҳу бир гуруҳ инсонларни ёқиб юборгани тўғрими?


«Истиқболга мўлжалланган аниқ режаларимиз бор». Шавкат Мирзиёев Тожикистон билан ҳамкорлик ҳақида – Газета.uz\n10 июн 2021, 16:34 Сиёсат\nЎзбекистон президенти Шавкат Мирзиёев ва Тожикистон президенти Эмомали Раҳмон музокараларни кенгайтирилган таркибда давом эттирди, деб хабар бермоқда президент матбуот хизмати.\n«Биргаликдаги саъй-ҳаракатлар билан беқиёс ишларни амалга оширдик ва улар ўзаро муносабатларимиз солномасидан ўрин олди», — деди давлат раҳбари.\nТомонлар стратегик шерикликни кенгайтиришда қатътий экани ва бу борада аниқ чораларни кўришга тайёрлигини таъкидлаган.\nЎзбекистон етакчиси товар айирбошлашдаги ижобий суръатга қарамай, келгуси йилда уни икки баробарга кўпайтириш учун янги «ўсиш нуқталари»ни топиш муҳим эканини айтди. Шу мақсадда эркин савдо режимидан истисноларни бекор қилиш ва нотариф тўсиқларни бартараф этиш масалаларини келишишни тез фурсатда якунлаш муҳим, деб таъкидлади Шавкат Мирзиёев.\nЎзбекистон томони мамлакатлар ҳудудлари ва етакчи корхоналарининг саноат кооперациясини кенгайтиришдан манфаатдор эканини таъкидланган.\n«Муваффақиятли ҳамкорликнинг реал мисоллари ва истиқболга мўлжалланган аниқ режаларимиз бор. Бу ҳақда сўз юритганда, Ўзбекистон автомобилларини йиғишни ташкил этиш, замонавий трансформаторлар ва қишлоқ хўжалиги ускуналарини ишлаб чиқариш, маиший техника ва қурилиш материаллари, калава ип ва тўқимачилик маҳсулотлари ишлаб чиқаришни кенгайтириш, мамлакатларимиздаги бошқа қўшма лойиҳаларни тилга олиш лозим», — деди Шавкат Мирзиёев.\nШу муносабат билан ташкил этилган қўшма инвестиция компанияси фаолиятини илғор хорижий тажриба асосида самарали йўлга қўйиш ҳамда унинг имкониятларидан лойиҳаларни илгари суришда максимал даражада фойдаланиш зарурлиги айтилди.\nТранспорт ва транзит ташишлар соҳасидаги ҳамкорлик ҳам стратегик йўналишдир. Ўзбекистон президенти мамлакатлар транзит салоҳиятидан самарали фойдаланиш, шаҳарлар ўртасидаги ҳаво қатновларини кенгайтириш ва автобус қатновларини тиклашни таклиф қилди.\n«Масалаларни тезкор ҳал қилиш учун ҳудудлар раҳбарлари изчил «ҳаракатлар режалари»ни келишиб олишлари ва ҳар ой камида бир марта жойларда учрашувлар ўтказиб боришлари лозим», — деди Шавкат Мирзиёев.\nЕтакчилар анъанавий фаол гуманитар алмашинувларни давом эттиришга келишиб олдилар. Давлат раҳбари икки мамлакат дипломатик муносабатлари ўрнатилганининг 30 йиллигига бағишланган қўшма маданий тадбирлар дастурини амалга ошириш, шунингдек, икки мамлакат ёшлари фестивалини ташкил этиш, Душанбе ва Тошкентда замонавий ўзбек ва тожик адабиётининг танланган асарлари — антологияларини нашр этишни таклиф қилди.


Қаерда, қанча ейилади?\nРоссияликлар даромадининг 31 фоизини озиқ-овқат маҳсулотларига сарфлайди. Бу кўрсаткич Украинада 50 фоиздан юқори, қўшни Қозоғистонда эса 40 фоизни ташкил этади.\nРАА «Новости» буюртмаси асосида РАА Рейтинг Европа ва МДҲнинг 40 та давлатида аҳоли ойлик даромадининг неча фоизини овқатланиш ва озиқ-овқат маҳсулотлар харидига сарф этишини ўрганиб чиқди.\nРейтингни Люксембург (аҳолиси 590 минг) бошлаб берган. Бу ерда аҳоли даромадида озиқ-овқат маҳсулотлари учун харажат улуши бор-йўғи 8,7 фоизни ташкил этади. Ундан кейин Буюк Британия (10%), Нидерландия (10,6%) ўрин олган бўлса, Ирландия, Финляндия, Австрия, Норвегия ва Швейцарияда бу кўрсаткич 12 фоиздан ошмайди.\n🕔12:07, 22.05.2020 ✔82\n✔ 82 🕔 12:07, 22.05.2020


hidoyat.uz – “Мовароуннаҳр” нашриётининг сайти - ХАБАРЛАР\nҚУЁШ ЭНЕРГИЯСИДА ИШЛАЙДИГАН МАСЖИД\nУммон султонлигида илк бор қуёш батареялари ёрдамида ёритилувчи масжид барпо этилмоқда. У бошқа масжидларга қараганда 60 фоизга яқин электр қувватини ва 40 фоизгача сувни тежайди.\n“Масжид қурилиши ниҳоясига етмоқда. Том қисмига қуёш батареяларини ўрнатиш қолди, холос”, деди масжид лойиҳаси муҳандиси Ҳадабий.\nШунингдек, муҳандис масжидлардаги совуткичлар жуда катта миқдорда энергия сарфлашини таъкидлаб, қуёш батареялари ушбу муаммога муносиб ечим эканини айтди.\nЎҚУВЧИЛАР МАЙИЗ ЕЙИШАДИ\n2017 йилдан бошлаб Туркиядаги мактаб ўқувчилари ҳамда боғча тарбияланувчиларининг таомномасига майизни киритиш тўғрисида Туркия Таълим вазирлиги қарор қабул қилди. Эндиликда ўқувчилар ҳафтасига икки марта мазали ҳамда фойдали бўлган майиз истеъмол қиладилар. Ушбу қарор ёшларнинг соғлом ўсиши ва ривожланишига хизмат қилади.\nТаълим муассасаларида ҳар бир ўқувчига 25 граммдан қадоқланган майизлар етказилади. Мамлакат қишлоқ хўжалиги мутасаддилари мактаб ҳамда боғчаларга майиз етказиб беришни ўз зиммасига олди.\nНОГИРОН ЗИЁРАТЧИЛАР УЧУН ИМКОНИЯТЛАР\nИмконияти чекланганларнинг ҳаж ибодатини адо этишлари учун Макка ва Мадина шаҳарларида бир қатор қулай шароитлар яратиш ҳақида “Ал-Арабия” нашри маълум қилди.\nҲаж ишлари бўйича қўмита раиси Муҳаммад Наиф Ҳаж ва умра вазирлигига бу борада тавсиялар ишлаб чиқиш бўйича топшириқ берди. Унда Макка ва Мадина шаҳарлари кўчаларида, бино ва меҳмонхоналарда ногиронлар учун алоҳида йўлаклар ташкил этиш, уларга ҳамроҳлик қилувчи ёрдамчилар ва махсус автобуслар жорий қилиш кўзда тутилган. Ушбу таклифлар Макка амири Холид Файсалга тақдим этилди. Бу янгилик Ҳаж ишлари бўйича қўмита томонидан тасдиқланиши билан кучга киради.\nДубай дорихоналарида илк маротаба робот фармацевтлар фаолият юрита бошлади. Роботлар хотирасига 35 000 дан ортиқ дори номи жойлаштирилган бўлиб, улар штрих-код орқали бир дақиқада 12 та рецептдаги дорини топиб беришга қодир.\nАмирлик Соғлиқни сақлаш қўмитаси мамлакатдаги барча дорихоналарда робот фармацевтлар жорий этишни режалаштирмоқда.\nАйни пайтда, мамлакатда аҳолига хизмат кўрсатишнинг турли соҳаларида роботлардан фойдаланилади. Хусусан, Дубай аэропортида йўловчиларни кутиб олиш, уларни белгиланган манзилга олиб боришда улардан кенг фойдаланилмоқда. Келажакда роботлар полиция ва ўт ўчириш ходимлари сифатида ҳам иш бошлайди.\nБМТ БОШ КОТИБИНИНГ МУРОЖААТИ\nЖорий йилнинг 17 январь куни БМТ Бош биносида мусулмонларга қарши содир этилаётган турли камситиш, тоқатсизликларни бартараф этиш бўйича тадбир бўлиб ўтди.\nТадбирда иштирок этган давлат раҳбарлари, фуқаролик жамияти вакиллари муросасизлик, ирқчилик каби жиноятларга қарши янги ва самарали йўлларни ишлаб чиқиш бўйича таклифларини билдирдилар. Тадбир иштирокчиларига видео орқали мурожаат қилган БМТ Бош котиби Антонио Гуттериш: “Этник ва маданий хилма-хиллик жамиятнинг ютуғи сифатида қаралиши лозим. Таҳдид сифатида эмас. Бинобарин, Қуръони каримда халқлар ва қабилалар бир-бирлари билан танишишлари учун яратилгани таъкидланган”, деди.\nШунингдек, тадбир якунида бундан кейин БМТнинг одамларни ҳурмат қилиш, уларнинг хавфсизлик ҳамда қадр-қимматини таъминлашга қаратилган “Биргаликда барча учун” шиори остида фаолият олиб борилиши маълум қилинди.\nИстанбуллик мусулмоннинг эҳсони\nСоциология фани ўқитувчиси Маҳмуд Қаҳрамон муҳтожларга иссиқ овқат улашиш ниятида микроавтобус сотиб олди. Эндиликда Маҳмуд ҳар тунда шаҳар айланиб, мингга яқин уйсиз, қочқин одамларга ўз маблағлари ҳисобидан таом улашмоқда. Унинг айтишича, Истанбулда камида 5 мингга яқин бошпанасиз, 10 мингдан ортиқ қочоқ кун кечиради. «Қўлимдан келганча ёрдам кўрсатишга ҳаракат қиляпман, лекин ҳар доим ҳам бунга қодир бўлолмаяпман», дейди Маҳмуд Қаҳрамон.\nМаҳмудга яқинлари ҳам кўмаклашмоқдалар. Улар қийналган оилалар учун кийим-кечак ва бошқа буюмлар тўплашади. Шунингдек, Маҳмуд Қаҳрамон қочоқларга уй-рўзғор анжомлари тарқатади, ижарага арзон уй-жой топишда ёрдам беради.\nИслом дини ҳафталиги\n2017 йил 30 январь – 3 февраль кунлари Канададаги Режина университетида “Ислом дини ҳафталиги” бўлиб ўтди. Ушбу ҳафталик доирасида ўтказилган тадбирларда Режина, Алберта ва Саскачуан университети талабалари ўз маърузалари билан иштирок этди.\n“Ислом динининг мусаффолиги, дин ниқоби остида амалга оширилаётган бузғунчиликларнинг моҳияти, хусусан, аҳоли онгида Ислом дини ҳақида шаклланиб қолган нотўғри тушунчаларга барҳам бериш – мазкур ҳафталикни ташкил этишдан кўзланган асосий мақсад”, деди тадбир ташкилотчиларидан бири Мунир Усмон.\n5 февраль куни Буюк Британия масжидларида «Масжидимизга марҳабо!» деган шиор остида очиқ эшиклар куни бўлиб ўтди. Унда Англия, Шотландия, Уэльс ва Шимолий Ирландиядаги бир қатор масжидлар иштирок этди. Ушбу тадбир, Ислом маданияти, диний маросимлар, мусулмонлар турмуш тарзи билан яқиндан танишишни истаганларнинг таклифидан келиб чиқиб, Британия мусулмонлар кенгаши томонидан ташкил этилди.\nМинглаб британияликлар мамлакатдаги 150 дан ортиқ масжидни бориб кўришди. Ислом дини ҳақида ўзларини қизиқтирган барча саволларига жавоб олишди.\n195 марта ўқилган.


Жалолободда икки америкалик наркотик билан қўлга тушди: улар инглиз тилидан дарс берган - 27.09.2019, Sputnik Ўзбекистон\nБир килодан зиёд гиёҳванд моддаси билан қўлга тушган Америка фуқаролари Қирғизистондаги мактабларидан бирида инглиз тилидан дарс берган. 27.09.2019, Sputnik Ўзбекистон\n13:16 27.09.2019 (янгиланди: 13:26 27.09.2019)\nБир килодан зиёд гиёҳванд моддаси билан қўлга тушган Америка фуқаролари Қирғизистондаги мактабларидан бирида инглиз тилидан дарс берган.\nТОШКЕНТ, 27 сен — Sputnik. Қирғизистоннинг Жалолобод вилоятида ҳуқуқни муҳофаза қилувчи орган ходимлари икки нафар Америка фуқаросини бир килограмм гиёҳванд моддаси билан қўлга олди. Бу ҳақда Sputnik Қирғизистон вилоят ИИБ матбуот хизматига таянган ҳолда хабар қилмоқда.\n“19 сентябрь куни Бишкек-Ўш трассасида ҳуқуқни муҳофаза қилувчи орган ходимлари Honda Odyssey автомобилини тўхтатишди. Йўловчиларнинг шубҳали ҳаракати диққатни жалб этди ва милиция ходимлари тинтув ўтказишга қарор қилишди. Эркаклардан бирида ичида марихуанага ўхшаш бўлган модда бўлган пакет аниқланди. Улар қўлга олинди”, - дейилади хабарда.\nКейинчалик бу икки йўловчи АҚШнинг Тинчлик корпуси кўнгиллилари экани маълум бўлган. Улар Жалолобод вилояти Акси туманидаги мактаблардан бирида инглиз тилидан дарс беришган\nЭкспертига хулосасига кўра, мусодара қилинган пакетда 1 кг 26 грамм марихуана бўлган. Улардан бири гиёҳванд моддалари унга тегишли эканини тан олган.\nҲозирда Токтогул туман суди қарори биноан айбини тан олган америкалик тергов ҳибсхонасига жойлаштирилган, шериги эса қўйиб юборилган.


Кичик бизнес ва хусусий тадбиркорлик миллий иқтисодиётимиз таянчи, халқимиз фаровонлигининг муҳим омилига айланди. Бозорни рақобатбардош маҳсулотлар билан тўлдириш, янги иш ўринлари яратиш, аҳоли даромадларини оширишда ушбу соҳанинг ўрни ортмоқда.\nПрезидентимиз Шавкат Мирзиёевнинг 2016 йил 5 октябрдаги “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги фармони тадбиркорлар имкониятларини янада кенгайтириб, уларнинг ҳар томонлама эркин ва самарали фаолият юритишига хизмат қилмоқда.\nХоразм вилояти Хива туманида тадбиркорлик субъектларини давлат рўйхатидан ўтказиш тизимини такомиллаштириш, уларнинг ҳуқуқ ва манфаатларини ҳимоя қилиш, назорат органларининг тадбиркорлар фаолиятига ноқонуний аралашишининг олдини олиш бўйича қонунчиликка киритилган сўнгги қўшимча ва ўзгартиришлар асосида кичик бизнес субъектлари учун кенг имкониятлар яратилмоқда. Ҳокимлик ва тегишли идоралар масъул ходимлари ҳамда тадбиркорлар иштирокида очиқ мулоқотлар, учрашувлар ўтказилмоқда. Очиқ эшиклар куни тадбирлари, ишонч телефонлари ташкил этилди.\n– Туманда 2016 йилда 1 минг 300 дан ортиқ тадбиркорлик субъекти рўйхатдан ўтказилди, – дейди Хива тумани ҳокимлиги ҳузуридаги давлат хизматлари кўрсатиш “ягона дарча” маркази директори М.Камолов. – Айни пайтда улар 8 мингдан ошди. Бу ишлаб чиқариш ҳажми ва турини ошириш, савдо, транспорт, туризм, маиший ва алоқа хизмати кўрсатиш кўламини янада кенгайтиришга хизмат қилмоқда.\nҲунарманд Валижон Иброҳимов замонавий мебеллар ишлаб чиқаришни йўлга қўйиш учун “ягона дарча” марказига интерактив ягона давлат портали орқали мурожаат қилди. Унга марказ ходимлари томонидан қисқа фурсатда тегишли давлат хизматлари кўрсатиш баробарида, давлат органлари ва бошқа ташкилотлар билан яқин ҳамкорлик ўрнатиш, фуқароларга давлат хизмати кўрсатиш тартиби ва муддатлари тўғрисида маслаҳат берилди.\n– Мурожаатим бунчалик тез кўриб чиқилишини кутмагандим, – дейди В.Иброҳимов. – Бир куннинг ўзида якка тартибдаги тадбиркор сифатида рўйхатдан ўтдим. Ҳозирда туманимиз аҳолисига ўндан ортиқ турдаги мебель ясаш ва таъмирлаш каби хизматларни кўрсатмоқдамиз.\nЯратилган имкониятлардан самарали фойдаланаётган кичик бизнес ва хусусий тадбиркорлик субъектлари соҳага замонавий технологияларни жорий этиб, харидоргир, рақобатбардош маҳсулотлар ишлаб чиқармоқда.\n– Кичик бизнес ва хусусий тадбиркорликни ривожлантириш, соҳа вакиллари фаолиятини қўллаб-қувватлашга қаратилаётган алоҳида эътибор бизни янги лойиҳалар устида ишлашга ундамоқда, – дейди “Xorazm rich milk” масъулияти чекланган жамияти раҳбари Й.Искандаров. – Яқинда сутни қайта ишлаш орқали 10 турдаги сут маҳсулотлари ишлаб чиқаришни йўлга қўйдик. Корхонамиз томонидан аҳоли дастурхонига 8 турдаги қандолат ва нон маҳсулотлари ҳам етказиб берилмоқда.\nКорхонага мазкур ишлар ва хориждан замонавий технологиялар келтириш учун Ташқи иқтисодий фаолият миллий банки туман филиалидан 520 миллион сўм кредит маблағи ажратилди. Ўндан ортиқ ёшлар меҳнат қилаётган корхона жамоаси маҳсулот ҳажми ва турини янада ошириб, уни экспортга чиқаришни режалаштирмоқда.


Пара пауэрлифтинг: Жамоавий баҳсларда ҳамюртларимизга тенг келадигани топилмади\n20 июнь, 20:33\nБугун Жанубий Кореянинг Пхёнтхэк шаҳрида пара пауэрлифтинг бўйича бўлиб ўтаётган Париж-2024 ёзги Паралимпия ўйинларига муҳим рейтинг очколари берувчи Осиё-Океания очиқ чемпионатининг жамоавий (MIX) баҳслари ўтказилди.\nЎзбекистон ушбу беллашувда 2 та жамоа билан иштирок этди. 1-жамоада Фарҳод Умрзоқов, Хусниддин Усмонов ҳамда Рўза Қўзиева, 2-жамоада эса Санжар Оллоберганов, Ахрор Бозоров ҳамда Қудратой Тошпўлатова юртимиз шарафини ҳимоя қилди.\nЭътиборлиси, MIX баҳсларида иштирок этган иккала жамоамиз ҳам совриндорлар сафидан жой олди. Жумладан, 1-жамоамиз олтин, 2-жамоамиз кумуш медалга сазовор бўлди. Бронза эса Таиланд жамоасига насиб этди.